title: European Pressurized Water Reactor

text: EPR on käynnistyessään maailman suurin ydinvoimalaitos teholla mitattuna. Sen lämpöteho on 4 300 MW ja sähköteho 1 600 MW. EPR:n suunnittelu perustuu ranskalaiseen N4-reaktoriin (sähköteho 1 450 MW) ja saksalaiseen Konvoi-reaktoriin (1 290–1 400 MW). Painevesireaktorina EPR on kevytvesihidasteinen ja -jäähdytteinen; sen tekniset perusratkaisut edustavat valmistuttajansa mukaan maailman ydinvoimalaitoksissa eniten käytettyä reaktoritekniikkaa.


title: European Pressurized Water Reactor

text: Reaktoria on suunniteltu käytettävän kahden vuoden latausväleillä ja sen käyttöiäksi on määritetty 60 vuotta 90 % käyttöasteella. Polttoaineessa on tarkoitus saavuttaa aiempaa korkeampi palama ja sitä kautta parempi polttoainetaloudellisuus. Yhdessä korkean lämpötehon kanssa näiden ominaisuuksien odotetaan tekevän EPR:stä tekniseltä suorituskyvyltään vaikuttavan reaktorin. Parannukset suorituskyvyssä perustuvat toisaalta rikkaampaan ydinpolttoaineeseen, toisaalta reaktorisydämen suunnittelun yhteydessä laskettuihin odotuksiin.


title: European Pressurized Water Reactor

text: Voimalaitoksesta otettavan tehon johdosta EPR:n reaktorisydän on mittava. Se sisältää 89 säätösauvaa ja 241 ydinpolttoainenippua, joiden aktiivinen pituus on 4,2 metriä. Läpimittaa reaktorisydämellä on 3,77 metriä. Tyypillisellä latauksella reaktori sisältää 128 tonnia uraania.


title: European Pressurized Water Reactor

text: Reaktorisydämen lämpötila on painevesireaktoreille tyypilliseen tapaan noin 300 °C, tarkemmin 295,9 °C painesäiliön sisäänvirtauksessa ja 327,5 °C ulosvirtauksessa reaktorin käydessä täydellä teholla. Käytönaikainen paine reaktorissa on 15,5 MPa (155 bar). Normaalikäytössä lämpötila vaihtelee reaktorin eri osissa tehokuormituksen mukaan, mutta paine pyritään pitämään vakaana paineistimen avulla. Paineistimen ja kemiallisen tilavuudensäätelyjärjestelmän (KBA) avulla kompensoidaan jäähdytteen tilavuuden muutosten vaikutukset reaktorin toimintaan.


title: European Pressurized Water Reactor

text: Uutena osana reaktorisydäntä ympäröi ns. raskas heijastin (heavy reflector). Heijastimen oletetaan kasvattavan reaktorin käyttöikää vähentämällä painesäiliön neutronikuormitusta sekä parantavan polttoainetehokkuutta mahdollistamalla korkeamman palaman. Se on ruostumatonta terästä (Z2 CN 19–10) ja kokonaismassaltaan 90 tonnia. Heijastimen toiminta perustuu raskaiden rauta-atomien taipumukselle heijastaa takaisinpäin ytimiin osuvaa neutronisäteilyä.


title: European Pressurized Water Reactor

text: Heijastimesta kimpoavista neutroneista suuri osa palaa reaktorisydämeen, jossa ne voivat aiheuttaa fissioita ja osallistua ketjureaktioon. Tämä mahdollistaa suuremman palaman polttoaineessa ja tasoittaa tehojakaumaa reaktorisydämessä. Samalla plutoniumin määrä reaktorissa lisääntyy. Tavallisesti reaktorisydämen reuna-alueilla neutronivuo ja siten palama jäävät keskialueita alhaisemmiksi. Lisäksi neutronisäteilyn heijastuminen merkitsee alhaisempaa neutronikuormitusta reaktoripainesäiliölle. Tämä osaltaan mahdollistaa EPR:n pitkän käyttöiän.


title: European Pressurized Water Reactor

text: Reaktorin koko tehoalueella vallitsee reaktiivisuuden negatiivinen takaisinkytkentä jäähdytteen lämpötilasta. Toisin sanoen reaktorin teho pyrkii laskemaan jäähdytteen lämpötilan noustessa. Tämä on tärkeä turvallisuusominaisuus ja lisäksi mahdollistaa automaattisen kuormanseurannan. Reaktiivisuuden vesikemiallinen hallinta EPR:ssä tapahtuu kuitenkin hieman tavallisuudesta poiketen. Kuten painevesireaktoreissa yleensäkin, reaktiivisuutta säädellään jäähdytteen booripitoisuuden avulla, boorin ollessa neutroniabsorbaattori. Vaikka reaktorissa käytetään rikastettua booria, jossa neutroneita kaappaavan isotoopin B osuutta on kasvatettu, EPR:n käyttö edellyttää korkeampia booripitoisuuksia, kuin veteen on mahdollista liuottaa, jotta jäähdytteen lämpötilan negatiivinen takaisinkytkentä olisi voimassa. Reaktiivisuuden pienentämiseen käytetään siksi lisäksi gadoliniumia, niin sanottuna palavana neutronimyrkkynä. Gadoliniumia on polttoainenipuissa kiinteänä aineena ja sen määrä vähenee ajanoloon neutronisäteilytyksessä. Kaksi vuotta kestävän reaktorin käyttöjakson aikana absorbaattorin määrän pitää vähetä, jotta kompensoitaisiin halkeamiskelpoisen aineen väheneminen polttoaineessa ja halkeamistuotteisiin absorboituvat neutronit.


title: European Pressurized Water Reactor

text: EPR:ssä käytettävä ydinpolttoaine on polttoainenipuissa, joista jokainen sisältää 17 x 17 zirkoniumlejeeringistä M5 valmistettua polttoainesauvaa. Kaikkiaan polttoainesauvoja on reaktorissa 63 865 kappaletta. Sauvojen pituus on 4,8 metriä, josta aktiivista, uraanipolttoainetta sisältävää pituutta on 4,2 metriä. Yhteensä reaktorissa on siis aktiivista polttoainesauvan mittaa 268 233 metriä. Kun reaktorin lämpöteho on mainitut 4 300 MW, tulee polttoainesauvojen tehoksi pituusyksikköä kohden 164 W/cm. Tämä on varsin alhainen lukema, minkä ansioista reaktorissa on varsin suuret marginaalit polttoaineen turvallisen käytön kannalta. Toisaalta on ajateltavissa, että tehonkorotus saattaa tulevaisuudessa tulla kyseeseen. Esimerkiksi N4-reaktorissa vastaava lukema on 179 W/cm.


title: European Pressurized Water Reactor

text: Polttoainenippu koostuu polttoainesauvojen lisäksi ylä- ja alakappaleesta, niitä yhdistävistä tukirakenteista sekä väylistä instrumentaatiolle ja säätösauvoille. Lämpölaajenemisen, virtauksen ja värähtelyjen aiheuttamien vaurioiden ehkäisemiseksi polttoainesauvat eivät ole kiinteästi yhteydessä nipun rakenteisiin, vaan ne pysyvät paikoillaan 10 irtaimen välikön avulla. Jäähdytevirtaus kohdistuu nippuihin alhaaltapäin. Tämän vuoksi nipun alakappale on rakenteeltaan siivilä, jonka on tarkoitus estää irtokappaleiden kulkeutuminen polttoainenippuihin.


title: European Pressurized Water Reactor

text: EPR on lähtökohtaisesti suunniteltu kykeneväksi käyttämään sekaoksidipolttoainetta eli MOX-polttoainetta. MOX poikkeaa tavallisesta uraanipolttoaineesta siten, että osa sen halkeamiskelpoisesta aineesta on plutoniumin isotooppia Pu uraanin isotoopin U sijaan. Plutoniumia ei esiinny merkityksellisiä määriä luonnossa, joten sitä saadaan MOX-polttoaineeseen kierrättämällä käytettyä ydinpolttoainetta tai ydinaseriisunnasta.


title: European Pressurized Water Reactor

text: MOX-polttoainetta ei käytetä Suomessa, joskin muualla Euroopassa ja Yhdysvalloissa se on yleistä. Sen käyttö saattaa kuitenkin muodostua houkuttelevaksi jos ydinjätteen määrää halutaan vähentää, uraanin kulutusta alentaa, uraanin hinta nousee tai aseistariisunnan kautta plutoniumia vapautuu nykyistä enemmän. MOX-polttoaineella voidaan saavuttaa korkea palama, joten se sopii EPR:n polttoaineeksi ominaisuuksiensa puolesta hyvin. MOX:n käyttäminen edellyttää eräitä muutoksia esimerkiksi säätösauvoihin, lataukseen ja polttoaineen jakautumiseen nipuissa. MOX-polttoaineen valmistusta ja käyttöä vaikeuttaa tuoreen polttoaineen korkeampi radioaktiivisuus verrattuna tavanomaiseen uraanipolttoaineeseen.


title: European Pressurized Water Reactor

text: EPR:ää varten yksittäisen MOX-polttoainesauvan rikastusaste voi olla korkeintaan 7,44 massaprosenttia halkeamiskelpoista plutoniumia. Keskimäärin polttoainenipussa voi olla korkeintaan 7 massaprosenttia halkeamiskelpoista plutoniumia neutronifysikaalisista syistä. Reaktorin polttoaineesta korkeintaan 50 % voi kerrallaan olla MOX-polttoainetta.


title: European Pressurized Water Reactor

text: Olkiluodon ydinvoimalan rakenteilla olevan kolmannen yksikön oli tarkoitus olla maailman ensimmäinen EPR-tyyppinen reaktori. Sen rakentaminen alkoi vuonna 2005, ja reaktorin piti valmistua 2009. Rakentaminen on pahasti viivästynyt alkuperäisistä arvioista, kuten kaikki muutkin EPR-reaktorit. Marraskuussa 2018 laitostoimittaja Areva arvioi, että reaktori tuottaa ensimmäisen kerran sähköä lokakuussa 2019 ja säännöllinen sähköntuotanto alkaa tammikuussa 2020. Voimalan avaimet käteen -sopimushinta oli 3,2 miljardia euroa. Viivästymisen takia reaktorin omistaja Teollisuuden Voima arvioi, että investointi maksaa sille 5,5 miljardia euroa. Arevalle reaktorin rakentaminen maksaa noin 10 miljardia euroa.


title: European Pressurized Water Reactor

text: Toisen EPR-reaktorin rakentaminen aloitettiin Flamanvillessä Ranskan Normandiassa vuonna 2007. Reaktorin oli tarkoitus valmistua 2012, mutta senkin rakennustyöt ovat viivästyneet. Heinäkuussa 2018 arvioitiin, että Flamanville 3 valmistuu vuonna 2020. Rakennuskustannusten arvioidaan olevan 10,9 miljardia euroa, eli kolminkertaiset alkuperäiseen budjettiin verrattuna. Ranskan ydinturvallisuusviranomainen ASN sallii reaktorin käynnistämisen, mutta paineastian teräskansi pitää vaihtaa seitsemän vuoden kuluessa. Syynä tähän on, ettei teräksen kemiallinen koostumus ole aivan sellainen kuin sen pitäisi olla, minkä vuoksi paineastian kannen murtumisen turvarajat ovat suppeammat kuin oli tarkoitus.


title: European Pressurized Water Reactor

text: Guangdongissa Kiinassa aloitettiin EPR-reaktorin Taishan 1 rakentaminen marraskuussa 2009 ja toisen samanlaisen reaktorin Taishan 2 rakentaminen huhtikuussa 2010. Niiden kustannusarvio oli yhteensä noin 8 miljardia euroa. Taishan 1:stä tuli ensimmäinen valmistunut EPR. Se tuotti sähköä ensimmäisen kerran 29. kesäkuuta 2018. Sen koekäyttö saatiin päätökseen 13. joulukuuta 2018, jolloin se aloitti kaupallisen tuotannon. Taishan 2:n odotetaan käynnistyvän vuonna 2019.


title: Voimistelu kesäolympialaisissa 1960

text: Voimistelu kesäolympialaisissa 1960 käytiin telinevoimistelussa 14 eri lajissa, joista kahdeksan oli miehille ja kuusi naisille.


title: Adam Ferguson

text: Adam Ferguson () oli varhainen skotlantilainen liberaali filosofi.


title: Adam Ferguson

text: Ferguson syntyi Athollissa, Skotlannissa. Hän opiskeli Perthissä ennen siirtymistään St Andrewsin yliopistoon. Vuonna 1745 Ferguson sai kappalaisen viran skottilaisessa armeijayksikössä, vaikkei hän ollut vielä valmistunut teologiksi. Hän jätti tehtävänsä vuonna 1754 ja muutti vähäksi aikaa Leipzigiin, mutta palasi kolme vuotta myöhemmin Edinburghiin sillä hänet valittiin oikeustieteellisen kirjaston hoitajaksi David Humen jälkeen. Vuonna 1759 Ferguson sai luonnonfilosofian professorin viran Edinburghin yliopistossa, josta hän erosi 1785 kyllästyttyään opettamaan. Hän kuitenkin jatkoi ajoittaista luennointia. Vuonna 1795 kiersi eripuolilla Eurooppaa ennen kuin asettui kartanoon St Andrewsin läheisyyteen, jossa hän kuoli 1816.


title: Adam Ferguson

text: Ferguson on kehittänyt kansalaisyhteiskunnan käsitettä. Hänen mukaansa kansalaisyhteiskunnan avaimet ovat ihmisten luonnollisissa moraalisissa tuntemuksissa, ja kansalaisyhteiskunta on inhimillisen olemisen luonnollinen muoto. Hän sai ajatuksilleen pohjaa Hugo Grotiukselta ja Samuel Pufendorfilta. Hän otti vaikutteita myös Montesquieulta. Ystävällisyys, keskinäinen avunanto ja hyväntahtoisuus ovat inhimillisiä ominaisuuksia kuten ahneus, julmuus ja tunnekylmyyskin. Ihmisluonnolle on ominaista kyky sympatiaan ja empatiaan sekä kyky asettua toisen asemaan. Kyvyssä sympatian tuntemuksiin on Fergusonin mukaan moraalisen ajattelun perusta.


title: Store Rieppefjell

text: Store Rieppefjell on Skandeihin kuuluva vuori Tromssan kunnassa Pohjois-Norjassa. Se sijaitsee Fjerdedalenin eteläpuolella. Vuoren korkein kohta on 1 295 metriä merenpinnan tasoa ylempänä.


title: Alice DeeJay

text: Alice DeeJay oli alankomaalainen eurodance-kokoonpano joka oli aktiivisena vuosina 1999–2002. Kokoonpanon muodostivat tuottajat Pronti (oik. Sebastiaan Molijn), Kalmani (Eelke Kalberg) ja DJ Jurgen sekä naisvokalisti Judith Anna Pronk. Yhtyeen saavutettua menestyksensä sen jäsenet ilmoittivat projektin päättämisestä. Nykyään Pronk toimii freelancer-meikkitaiteilijana ja kampaajana.


title: Alice DeeJay

text: Alice DeeJay julkaisi singlen "Better Off Alone" heinäkuussa 1999. Britanniassa se myi platinaa ja kohosi Britannian singlelistan kakkoseksi. Muita singlelista TOP 20:een yltäneitä kappaleita olivat "Will I Ever", "The Lonely One" ja "Celebrate Our Love", mutta nämä eivät enää kohonneet rakettimaisesti listan kärkeen Better Off Alonen tavoin.


title: Trolltindan

text: Trolltindan on Skandeihin kuuluva monihuippuinen vuori Hadselin kunnassa, Norjan Lofooteilla. Huiput sijaitsevat Trollfjordvatnet-järven eteläpuolella. Korkein huippu on 1 036 metriä merenpinnan tasoa ylempänä oleva Korsnestinden, joka sijaitsee huippujen muodostaman ryhmän itäpäässä.


title: Trollfjordtindan

text: Trollfjordtindan on Skandeihin kuuluva monihuippuinen vuori Hadselin kunnassa, Norjan Lofooteilla. Huiput sijaitsevat Trollfjordenin länsipuolella. Korkein huippu on 830 metriä merenpinnan tasoa ylempänä.


title: Isvasstinden

text: Isvasstinden tai Wallentind on Skandeihin kuuluva vuorenhuippu Hadselin kunnassa, Norjan Lofooteilla. Se sijaitsee Trollfjordvatnetin länsipäässä. Huipun korkeus merenpinnan tasosta on 940 metriä.


title: Manukit

text: Manukit ("Manucodia") on paratiisilintujen heimoon kuuluva varpuslintusuku. Manukkien sukuun kuuluu BirdLifen mukaan neljä lajia. BirdLifesta poiketen monissa lähteissä hapsumanukki ("Manucodia keraudrenii") mainitaan kuuluvaksi myös manukkien sukuun.


title: Higravtindan

text: Higravtindan on Skandeihin kuuluva monihuippuinen vuorimassiivi Hadselin ja Våganin kuntien rajalla, Norjan Lofooteilla. Se sijaitsee Higravfjordenin ja Austnesfjordenin vuonojen itäpuolella. Korkein huippu on 1 146 metriä merenpinnan tasoa ylemmäksi kohoava Higravstinden, ja se sijaitsee Blåskavlen-jäätikön lounaispuolella.


title: Geitgallien

text: Geitgallien on Skandeihin kuuluva vuorenhuippu Våganin kunnassa, Norjan Lofooteilla. Se kuuluu Higravtindaniin ja sijaitsee Trollfjordvatnetin lounaispuolella. Huipun korkeus merenpinnan tasosta on 1 085 metriä.


title: Valkokurkkurosella

text: Valkokurkkurosella ("Platycercus eximius") on kaakkoisaustralialainen, korean värinen kaijalaji.


title: Valkokurkkurosella

text: Valkokurkkurosellan pituus on noin 36 cm ja paino 95–120 grammaa. Sen höyhenpuku on varsin värikäs ja kirjava: pää, rinta ja alaperä ovat punaiset, kurkku ja posket valkoiset, vatsan yläosa keltainen ja alaosa vihreä, siivet, keskimmäiset peitinhöyhenet ja selkä mustat kellanvihrein höyhenten reunoin, siiven alapeitinhöyhenet ja käsisulkien ulkoreunat siniset, keskimmäiset pyrstösulat vihreät ja sinihohtoiset, reunimmaiset pyrstösulat vaaleansiniset ja valkokärkiset. Nokka on vaaleanharmaa, iiris tummanruskea ja koivet harmaat. Naaras on haileamman värinen. Nuoren linnun niska ja takaraivo ovat vihreät, muuten se muistuttaa naarasta.


title: Valkokurkkurosella

text: Valkokurkkurosella elää Australian kaakkoisosassa, Tasmaniassa ja Uudessa-Seelannissa. Sen elinympäristön ala on 100 000–1 000 000 neliökilometriä ja populaation koko vähintään 500 000 yksilöä. Lajista tunnetaan kolme alalajia, joista "eximius" on siirretty Uuteen-Seelantiin Aucklandin ympäristöön ja Dunedinin seudulle. Talvella linnut kerääntyvät pieniksi, tai joskus jopa sadan yksilön, parviksi. George Shaw kuvaili lajin holotyypin Uudesta Etelä-Walesista. Laji on hyvin suosittu häkkilintu.


title: Valkokurkkurosella

text: Valkokurkkurosellat elävät valoisissa metsissä, maatiloilla, savannilla, puutarhoissa ja puistoissa aina 1 250 metrin korkeudelle merenpinnasta.


title: Valkokurkkurosella

text: Pari muodostaa elinikäisen liiton. Valkokurkkurosellan lisääntymiskausi on syyskuusta tammikuulle, tosin joskus pesintä on todettu vielä huhti–toukokuussa. Pesä on puun kolossa tai onkalossa, pöntössä, kannossa, maapuun kolossa, aidantolpassa tai jopa kaniininkolossa. Naaras munii neljästä yhdeksään, tavallisesti viisi munaa, joita se hautoo kolmisen viikkoa. Poikaset jättävät pesän viisiviikkoisina ja pysyttelevät vanhempiensa seurassa vielä kuukausia, elleivät nämä pesi toistamiseen. Aikuisen puvun nuori lintu saa vuoden ikäisenä.


title: Valkokurkkurosella

text: Lajin ruokavalio koostuu siemenistä, viljasta, marjoista, hedelmistä sekä hyönteisistä ja niiden toukista. Talvisin parvet ruokailevat orapihlaja-aidoissa marjoja syöden. Paikoin ne ovat harmillisia puutarhatuholaisia syöden muun muassa sitrushedelmiä.


title: Eit, Eip, Ep ja Ein

text: Eit, Eip ja Ein ovat VR:n antamat sarjatunnukset vuosina 1961–1985 valmistetuille teräskorisille pikajunavaunuille. Näistä niin sanotuista sinisistä vaunuista 11 ensimmäistä (23000–23010) valmisti saksalainen Esslingen, ja loput valmisti VR Pasilan konepaja. Esslingenin valmistamat 11 vaunua yhdessä alkupään CEit-vaunujen kanssa olivat ensimmäiset teräskoriset pikajunavaunut Suomessa. Kaikkia vaunuja on käytetty aikojen kuluessa niin pikajunissa, erikoispikajunissa kuin taajamajunissakin. Lähiliikenteeseen ne eivät sovellu eteistilojen ahtauden ja pienten ovien takia.


title: Eit, Eip, Ep ja Ein

text: Kaikkien vaunujen sarjamerkinnäksi tuli aluksi Eit. Sarjamerkinnässä "E" tarkoitti 2-luokkaa, "i" avo-osastollista vaunua ja "t" teräsvaunua. Kaikissa vaunuissa oli tupakointiosasto. 1990-luvun puolivälissä muutettiin suurin osa Eit-vaunuista sarjoihin Eip ja Ein. Tällöin Ein-vaunusta tuli normaali 2-luokan päivävaunu; litteran viimeinen kirjain "n" merkitsee "vain tupakoimattomille". Eip-vaunuihin tehtiin lemmikkieläinosasto; litteran viimeinen kirjain tarkoittaa pieneläinosastoa. Ne vaunut, joihin ei tehty muutoksia, säilyttivät vanhan Eit-sarjamerkintänsä. Tosin viimeinen kirjain "t" sai nyt uuden merkityksen; se tarkoitti tupakointiosastoa. Ein- ja Eip-vaunuihin ei nimittäin tehty tupakointimahdollisuutta, ja niinpä ainoastaan Eit-vaunussa saattoi tupakoida. Vaunujen litteramuutosten yhteydessä numerointi säilyi ennallaan. Vuonna 2012 yhdeksän Ein-vaunua muutettiin sarjaan Ep. Ep-vaunut eivät poikkea Eip-vaunuista lainkaan.


title: Eit, Eip, Ep ja Ein

text: Vaunut voidaan rakennusvuoden perusteella jakaa uuteen ja vanhaan sarjaan. Vanha sarja käsitti vaunut 23000–23126, ja niitä rakennettiin vuosina 1961–1975. Vanhan sarjan vaunut tunnistaa helpoiten niiden sileästä katosta: siinä ei ole kattojäykisteitä. Uusi sarja käsittää vuosina 1977–1985 rakennetut vaunut 23127–23273. Uusissa vaunuissa on kattojäykisteet. Viimeiset vanhan sarjan vaunut poistettiin käytöstä syksyllä 2006. Uuden sarjan vaunut poistettiin käytösta lokakuussa 2015. Osa vaunuista on muutettu 160 km/h nopeudelle soveltuviksi. Jotkut vaunut on muutettu Eity- ja Einy-vaunuiksi. Niitä käytettiin Sibelius-junassa ja niihin on tehty Venäjän liikenteen vaatimia muutoksia.


title: Eit, Eip, Ep ja Ein

text: Kaksi Eit-vaunua, numerot 23002 ja 23114, on museoituna Haapamäellä. Näistä 23114 on ajokunnossa, mutta 23002 on erittäin huonossa kunnossa. Lisäksi 23104 on Kihniön ratapihalla Haapamäki-Pori -radan varrella. Osa vanhoista Eit-vaunuista on myös siirretty puolustusvoimien käyttöön ja muutettu sarjaan Ems.


title: Hanna Muzytšuk

text: Hanna Muzytšuk (, s. 28. helmikuuta 1990) on ukrainalaissyntyinen, vuodesta 2004 Sloveniaa edustanut shakin suurmestari ja naisten suurmestari. Hän ylitti 2 400 Elopisteen rajan vuonna 2004, samana vuonna kun täytti 14, ja seuraavana vuonna hän voitti alle 16-vuotiaiden tyttöjen maailmanmestaruuden. Jo aiemmin hän voitti useita Ukrainan ja Euroopan nuorten mestaruuksia eri ikäluokissa, kuten myös mitalisijoja nuorten MM-turnauksissa (alle 10-vuotiaat 2000, alle 12-vuotiaat 2002). Muzytšuk on myös naisten Ukrainan mestari shakissa vuodelta 2003.


title: Hanna Muzytšuk

text: Hänen nuorempi siskonsa on vuoden 2015 naisten maailmanmestari Marija Muzytšuk. Kummatkin sisarukset boikotoivat Saudi-Arabiassa käytyjä vuoden 2017 maailmanmestaruuskisoja, koska niissä piti käyttää abayaa, koko kehon peittävää huivia.


title: Matsun

text: Matsun () tai matsoni () on armenialainen ja georgialainen jogurttityyppinen maitotuote. Se lienee alun perin armenialaista alkuperää. Sitä voidaan valmistaa esimerkiksi lehmänmaidosta tai vesipuhvelinmaidosta, jolloin se on täyteläisempää. Matsoni ei koskaan ole hyytelömäistä. Georgialaisessa keittiössä sitä voidaan lisätä keittoihin, kasvisruokiin tai patoihin tai syödä sellaisenaan aamiaisena. Matsoni toimii usein juuston tai kypsymättömän viinin (matšari) tavoin vastapainona öljyisille saksanpähkinöille, jotka ovat yleinen raaka-aine.


title: Meet Me on the Equinox

text: Meet Me On The Equinox on yhdysvaltalaisen yhtyeen Death Cab for Cutien vuonna 2009 julkaistu kappale elokuvasta "Twilight – Uusikuu". Yhtye kirjoitti kappaleen varta vasten elokuvaa varten, ja ensimmäistä kertaa se kuultiin 13. syyskuuta 2009 MTV Video Music Awards -gaalassa. Kappaleen musiikkivideo julkaistiin lokakuussa 2009.


title: Meet Me on the Equinox

text: "Twilight"-elokuvasarjan soundtrackeistä vastaava musiikkisuunnittelija ja tuottaja Alexandra Patsavas antoi joillekin "New Moon" -soundtrackille osallistuville artisteille ja yhtyeille oppaaksi kuvamateriaalia elokuvasta. Death Cab for Cutien kitaristi Chris Walla kertoi, että oli lukenut kaksi "Houkutus"-kirjasarjan osaa ennen kuin yhtye alkoi nauhoittaa kappalettaan heinäkuussa 2009. Hän lisäsi kuitenkin kappaleiden lyriikoiden olevan "enemmänkin vihjaavia kuin kirjaimellisia".


title: Meet Me on the Equinox

text: Laulaja Ben Gibbard kertoi, ettei ollut lukenut kaikkia "Houkutuksen" osia ja että laulu kertoo enemmän hänen omasta elämästään kuin Stephenie Meyerin luomasta kuvitteellisesta maailmasta. Gibbard kertoi: "Halusin vain jotakin, joka tavallaan tunnelmaltaan sopii tarinaan ja elokuvan kohtauksiin, jotta ne voitaisiin tavallaan laittaa yhteen, mutta joka ei kertoisi tarinaa jota katsotaan valkokankaalla".


title: Meet Me on the Equinox

text: Basisti Nick Harmer kertoi: "Me kirjoitimme "Meet Me On the Equinoxin" kuvastamaan keskeisiä teemoja ja motiiveja jotka kulkevat läpi "Houkutus"-sarjan ja me halusimme saada välitettyä sen epätoivoisen tunteen lopuista ja aluista jotka niin voimakkaasti vaikuttavat päähenkilöihin".


title: Meet Me on the Equinox

text: Kappaleen ensikuunteluvideo julkaistiin 9. syyskuuta 2009. Koko kappale kuultiin ensi kertaa 13. syyskuuta 2009 järjestetyssä MTV Video Music Awards -gaalassa.


title: Meet Me on the Equinox

text: Kappaleen virallinen musiikkivideo julkaistiin 7. lokakuuta 2009.


title: Meet Me on the Equinox

text: Musiikkivideolla yhtye soittaa hylätyssä, pimeässä huoneessa kappalettaan samalla kun videolla nähdään kohtauksia "Twilight – Uusikuu" -elokuvasta.


title: Mtšadi

text: Mtšadi () on georgialainen maissileipä. Se on tyypillinen leipä maan länsiosassa, jossa käytetään vehnän sijaan maissijauhoja (Itä-Georgiassa vastaava leipä on puri). Perinteisesti mtšadi valmistetaan avotulella ("ketsi"). Mtšadi on kuiva leipä, joten sitä käytetään kastikkeen tai pataruoan kaapimiseen. Se on myös mauton, joten se muodostaa hyvän vastapainon muutoin mausteiselle länsigeorgialaiselle ruoalle. Vaikka leipä ei ole kosteaa, toisin kuin yhdysvaltalainen cornbread, sitä ei saa myöskään päästää täysin kuivumaan.


title: CEit ja CEift

text: CEit ja CEift ovat Valtionrautateiden antamat sarjatunnukset vuosina 1961–1968 valmistetuille yhdistetyille 1. ja 2. luokan vaunuille. Vaunuja valmistettiin 21. Ensimmäiset vaunut valmisti saksalainen Esslingen ja loput VR Pasilan konepaja. Esslingenin valmistamat vaunut olivat yhdessä alkupään Eit-vaunujen kanssa ensimmäiset teräskoriset vaunut Suomessa.


title: CEit ja CEift

text: Vaunut oli jaettu 1. ja 2. luokan osastoihin. Niissä oli sikäli erikoinen ratkaisu, sillä 1. ja 2. luokissa oli erilliset vesikeskuslämmityksen kierrot (sama lämpökattila koko vaunulla, mutta kummankin osaston kierroilla oma kiertovesipumppu ja kolmitieventtiili). Tällöin molempien osastojen lämpötilat voitiin erikseen säätää halutuiksi. Vuonna 1974 neljä vaunua (2660–2663) varustettiin konduktöörihytillä, ja ne muutettiin sarjaan CEift (2690–2693). Istumajärjestys 1. luokassa oli 2+1 ja 2. luokassa 2+2. Vaunuja käytettiin pikajunissa ja erikoispikajunissa. Lisäksi 1990-luvun alussa ajettiin taajamajunia, joissa kalustona oli ainoastaan Dv12 ja sen perässä yksi CEit-vaunu.


title: CEit ja CEift

text: Viimeiset vaunut on poistettu käytöstä 2000-luvun alussa. Yksi vaunu (2652) on museoituna Haapamäellä, mutta se on tällä hetkellä hyvin huonossa kunnossa.


title: Antoaneta Stefanova

text: Antoaneta Stefanova (s. 19. huhtikuuta 1979 Sofia, Bulgaria) on bulgarialainen shakin suurmestari ja naisten maailmanmestari vuosina 2004–2006. Hän edusti ensimmäisen kerran Bulgariaa naisten shakkiolympialaisissa 1992 ja maan miesten joukkueessa 2000. Vuonna 2002 Stefanova voitti naisten Euroopan mestaruuden ja sai seuraavana vuonna shakin suurmestarin arvon.


title: Antoaneta Stefanova

text: Vuonna 2004 Stefanova voitti FIDEn uloslyöntikilpailuna pelatun MM-turnauksen Elistassa, Kalmukiassa, nujertamalla finaalissa venäläisen Jekaterina Kovalevskajan +2 =1 -0. Vuoden 2006 MM-kilpailussa Jekaterinburgissa Stefanova putosi jo alkukierroksilla, kuten myös 2008 Venäjän Naltšikissa pelatussa MM-turnauksessa. Kuitenkin Stefanova voitti vuonna 2008 siihen asti vahvimman naisten shakkiturnauksen "North Ural Cupin" Krasnoturinskissa, Venäjällä.


title: Milow

text: Jonathan ”Milow” Vandenbroeck (s. 14. heinäkuuta 1981, Borgerhout, Belgia) on belgialainen laulaja-lauluntekijä.


title: Milow

text: Milow vietti nuorempana vuoden vaihto-oppilaana Kaliforniassa, Yhdysvalloissa.


title: Milow

text: Milow osallistui vuonna 2004 Humo's Rock Rally -kilpailuun, jääden niukasti kolmen parhaan ulkopuolelle.


title: Milow

text: Vuonna 2006 Milow tuotti esikoisalbuminsa The Bigger Picture yhdessä Nigel Powellin kanssa. Albumin ensimmäistä singleä One Of It -kappaletta soitettiin usein Studio Brussel -radiokanavalla. Toinen single You Don't Know saavutti sijan 3 Ultratop 50 -listalla ja se oli 49# eniten myyty single Saksassa vuonna 2009.


title: Milow

text: Syyskuussa 2008 Milow julkaisi cover-version laulusta "Ayo Technology", jonka alkuperäisversion ovat laulaneet 50 Cent, Justin Timberlake ja Timbaland. Single oli 1# Belgiassa, Alankomaissa, Ruotsissa, Sveitsissä ja Tanskassa, ja sitä myytiin maailmanlaajuisesti yli 550.000 kappaletta.


title: Milow

text: Milow teki maailmanennätyksen esiintyessään 50 kaivostyöntekijälle 1430 metriä meren pinnan alapuolella Pyhäsalmen kaivoksessa.


title: Viuhkasiivet

text: Viuhkasiivet ("Lophorina") on paratiisilintujen heimoon kuuluva varpuslintusuku. Viuhkasiipien sukuun kuuluu BirdLifen mukaan 5 lajia.


title: American Locomotive Company

text: American Locomotive Company (lyhennetty ALCO, Alco tai ALCo), oli Yhdysvaltalainen rautatiekaluston valmistaja. Se syntyi 1901 usean pienen rautatiekaluston valmistajan sulautuessa yhteen.


title: American Locomotive Company

text: Alco oli Yhdysvaltain toiseksi merkittävin höyryveturivalmistaja heti Baldwinin jälkeen. Se rakensi yhteensä yli 75 000 höyryveturia. Alco rakensi lähes kaikki suurimmat koskaan valmistetut höyryveturit, kuten Big Boyn. Se rakensi myös Pohjois-Amerikan ensimmäisen rullalaakerein varustetun höyryveturin. Electro-Motive Dieselin (EMD) tuodessa 1939 markkinoille dieselsähköisen FT-veturin alkoi samalla lähtölaskenta höyryveturituotannon loppumiselle.


title: American Locomotive Company

text: Alco loi sittemmin amerikkalaisten dieselveturien pääasialliseksi rakenteeksi muodostuneen "road switcher" -konseptin. 1930-luvulla Alco hallitsi yhdessä EMD:n kanssa dieselsähköisten vetureiden markkinoita Yhdysvalloissa. Se oli juuri aloittanut RS-1 -dieselvaihtovetureiden valmistuksen, kun Yhdysvallat liittyi toiseen maailmansotaan. Tasaväkistä kilpailua EMD:n kanssa hankaloitti 1942 voimaan tullut säännöstelytalous. Sen aikana diesellinjavetureita eivät saaneet valmistaa muut kuin EMD, niinpä myös Alcon piti keskeyttää dieselvetureiden rakentaminen. Se rakensi kuitenkin sadoittain dieselvaihtovetureita ja sai lisäksi armeijalta tilauksia dieselvetureista. Se rakensikin armeijalle sodan aikana noin 150 kappaletta RS-1-veturin kaltaista RSC-1-veturia. Suuri osa vetureista sijoitettiin Trans-Iranin rautateille toimittamaan Yhdysvaltojen materiaaliapua Neuvostoliittoon. RSC-1-vetureista rakennettiin Neuvostoliitossa arviolta 6 000 kopiota. Höyryveturituotantokin jatkui vielä sodan aikana, kun Alco toimitti satoja höyryvetureita Neuvostoliittoon.


title: American Locomotive Company

text: Säännöstelyn loppuessa 1945 EMD:llä oli kuitenkin jo tavoittamaton etumatka, ja Alcon oli mahdotonta saada sitä kiinni. Lisäksi rautatieyhtiöt olivat ymmärtäneet dieselsähköisten vetureiden edut, eivätkä höyryveturit enää käyneet kaupaksi. Luomallaan "road-switcher" -rakenteella se kuitenkin pärjäsi hetken aikaa, sillä EMD:n F-sarjan menestys sai EMD:n aliarvioimaan "road switchereiden" suosion. Vakuuttava oli kuitenkin EMD:n vastaisku, kun se toi 1949 markkinoille "road-switcher" -tyyppisen GP7-veturin. Lisäksi Alcon moottoreiden laatuongelmat huononsivat sen mainetta. Silti Alco pärjäsi kohtuullisesti, sillä EMD ei yksin pystynyt vastaamaan massadieselöinnin aiheuttamaan räjähdysmäiseen kysyntään. Alco toimitti Pohjois-Amerikan rautateille hieman yli 10 000 dieselveturia. Alcon toiminta loppui kannattamattomana 1969. Eräiden sen dieselveturimallien valmistusta jatkoi kuitenkin noin kymmenen vuotta sen kanadalainen tytäryritys Montreal Locomotive Works (MLW).


title: Maastoratsastus

text: Maastoratsastus tarkoittaa ratsastusta kentän tai maneesin sijaan maastossa metsäteillä, poluilla tai muunlaisilla tarkoitukseen sopivilla paikoilla (esim. rannat tai niityt). Se tarjoaa tavalliseen ratsastuskentällä tai maneesissa työskentelyyn verrattuna virkistävää vaihtelua sekä ratsastajalle että hevoselle ja myös mahdollisuuden huomattavaan reippaaseen liikkumiseen, kuten kiitolaukkaan. Maastoratsastusta harrastavat paljolti yksityisratsastajat omilla tai lainahevosillaan yksin tai ryhmässä, mutta myös monien ratsastuskoulujen opetusryhmät käyvät maastoratsastuksilla osana opetusta. Lisäksi monet ratsastustallit, erityisesti niin kutsutut maastotallit, järjestävät osana toimintaansa tai pääasiallisena toimintanaan ohjattuja maastoratsastusretkiä asiakkaille, myös vasta-alkajille. Tällaiset retket ovat yleensä korkeintaan muutaman tunnin pituisia, mutta myös jopa useita päiviä kestäviä "vaellusratsastuksia" järjestetään. Ohjatuilla maastoretkillä ryhmä seuraa tahdin määräävää vetäjää, ja mukana saattaa olla toinenkin työntekijä ratsastamassa viimeisenä ja huolehtimassa, että kaikki pysyvät mukana.


title: Maastoratsastus

text: Maastoratsastusreittien valintaan vaikuttavat sekä turvallisuusnäkökohdat että luvallisuus. Jokamiehenoikeudet koskevat myös ratsukoita, mutta varsinkin yksityisillä mailla on yksityistenkin ratsastajien otettava huomioon ratsastuksen aiheuttama tienpinnan ja maaston kuluminen, ja muuhun kuin satunnaiseen ratsastamiseen tuleekin pyytää maanomistajan lupa sekä mahdollisesti maksaa korvausta tienkäytöstä tai osallistua muuten tien kunnossapitoon. Ratsastuskoulut ja maastotallit maksavat tavallisesti vuokraa myös esimerkiksi kunnan omistamien maiden käytöstä yritystoimintaansa. Maastoretkillä joudutaan tavallisesti kulkemaan lyhyitä matkoja yleisiä teitä tai muiden liikkujien käyttämiä reittejä myöten, mutta pääosin käytetään omia reittejä, joilla on turvallista ravata ja laukata pelkäämättä yhteentörmäyksiä autojen tai muiden ulkoilijoiden kanssa. Yleisillä teillä ratsukko rinnastetaan liikennesäännöissä ajoneuvoon, ja hevosen on oltava tottunut autoihin sekä hyvin ratsastajansa hallinnassa.


title: Maastoratsastus

text: Asiakkaille järjestettyjen maastoretkien kesto, reittivalinnat ja askellajit riippuvat retkeen osallistuvien ratsastajien taidoista. Kokematon ratsastaja tai ensimmäistä kertaa hevosen selässä olevakin voi monilla talleilla päästä maastoretkelle, jolloin hänelle valitaan rauhallinen ja tottunut hevonen, retki kestää korkeintaan pari tuntia ja askellajina on pelkkää käyntiä, mahdollisesti hieman ravia. Kokeneet ja hyväkuntoiset ratsastajat voivat lähteä vaativaankin maastoon esimerkiksi puolen päivän tai koko päivän retkelle ja ratsastaa runsaasti ravia ja laukkaa. Varsinkin pitkillä retkillä kävellään kuitenkin joka tapauksessa paljon ja pidetään myös lepo- ja evästaukoja sekä hevosten että ratsastajien jaksamisen vuoksi.


title: Maastoratsastus

text: Vaellusratsastus on pitkäkestoista liikkumista luonnossa ratsain sivuteitä ja polkuja pitkin. Se tarjoaa elämyksiä luonnossa, ja retkien aikana voi tutustua monenlaisten alueiden luontoon ja nähtävyyksiin. Vaellusratsastukseen voi tutustua lyhyillä, puolen tai koko päivän retkillä ohjaajien opastuksessa. Varsinaiset ratsastusvaellukset ovat pidempiä, jopa useita päiviä kestäviä vaelluksia, joiden aikana yövytään reitin varrella maastossa tai sopivissa muissa yöpymispaikoissa. Ratsastusvaellukset edellyttävät niin hevoselta kuin ratsastajaltakin hyvää kuntoa.


title: Maastoratsastus

text: Asiakastoimintana maastoretkiä järjestävien suomalaistallien tavallisin hevosrotu on islanninhevonen, jonka varmajalkaisuus, mukavat liikkeet ja pieni koko tekevät siitä hyvän maastohevosen monenlaisille, myös kokemattomille ratsastajille. Myös suomenhevonen on Suomessa suosittu maastoretkihevonen. Maastossa kuitenkin ratsastetaan hyvin monenrotuisilla ja -tyyppisillä hevosilla, ja rotua tai tyyppiä enemmän maastoratsastukseen soveltumiseen vaikuttavat hevosyksilön luonne, koulutus ja rakenteellinen kestävyys sekä maastoreittien vaativuus.


title: Road switcher

text: Road switcheriksi kutsutaan useimmissa dieselvaihtovetureissa sekä useissa diesellinjavetureissa käytettyä rakennetta. "Road switcher" -konseptin loi American Locomotive Company (Alco) vuonna 1941. "Road switcher" -vetureissa on pituussuunnassa keskellä ohjaamo, ja sen molemmin puolin konesuojat. Yleensä etummainen konesuoja on lyhyempi ja takimmainen konesuoja, joka sisältää moottorin, on pidempi. Konesuojien molemmin puolin on käyntisillat, ja ohjaamosta on näkyvyys kumpaankin suuntaan. Suomalaisista vetureista muun muassa Dv12 edustaa "road switcher" -rakennetta.


title: Road switcher

text: Amerikkalaisissa vetureissa molemmat konesuojat ovat yleensä olleet ohjaamohytin korkuisia, joten näkyvyys etenkin pitkän konesuojan puolelle on ollut todella heikko. Aluksi vetureita ajettiin kuitenkin pitkä pää edellä törmäysturvallisuuden vuoksi. Seuraava askel oli madaltaa lyhyen pään konesuoja niin, että sen yli oli esteetön näkyvyys ohjaamosta. Lopulta vakiintui tapa ajaa amerikkalaisia vetureita lyhyt pää edellä. Dv12 on esimerkki veturista, jossa molemmat konesuojat ovat matalia.


title: Road switcher

text: Amerikkalainen "road switcher" -rakenteen uranuurtaja oli EMD GP7 -veturi. Muita tunnettuja esimerkkejä ovat muun muassa EMD SD40-2 ja EMD DDA40X.


title: Jussi Kotilahti

text: Jussi Kotilahti (s. 10. marraskuuta 1980 Tampere) on suomalainen jalkapalloilija, joka edustaa Kolmosessa pelaavaa Tampereen Peli-Tovereita. Hän on pelipaikaltaan hyökkääjä.


title: Jussi Kotilahti

text: Kotilahti on Ilveksen kasvatti, joka on pelannut urallaan myös Tampere Unitedissa, TP-Seinäjoessa, Nokian Pyryssä ja Tampereen Peli-Pojissa. Hän debytoi Suomen korkeimmalla sarjatasolla Veikkausliigassa TamUn riveissä 3. toukokuussa 2001 pelatussa ottelussa FC Jazzia vastaan, ja hänen toistaiseksi ainoa liigamaalinsa syntyi 28. kesäkuuta 2001 Rovaniemen Palloseuraa vastaan. Hän voitti kaudella 2001 Suomen mestaruuden.


title: Jussi Kotilahti

text: Kaudella 2009 Kotilahti viimeisteli seitsemän osumaa ja keräsi 12 Veikkauspörssipistettä PP-70:n riveissä. Lokakuussa 2009 hän teki sopimuksen kasvattajaseuransa Ilveksen kanssa.


title: .gr

text: .gr on Kreikan Internet-maakoodi verkkotunnuksia varten. Myös kreikankielistä kirjaimistoa käyttäviä tunnuksia voidaan rekisteröidä. Tunnus otettiin käyttöön 1989.


title: Thrill the World

text: Thrill the World on vuonna 2006 ensi kerran järjestetty tanssitapahtuma ympäri maailmaa. Sen tarkoituksena on rikkoa maailman suurimman joukkotanssin maailmanennätys tanssimalla Michael Jacksonin "Thriller". Thrill the World järjestetään kaikkialla maailmassa samaan aikaan ja tanssi tanssitaan samalla kellonlyömällä.


title: Thrill the World

text: Vuoden 2006 TTW oli ensimmäinen TTW ikinä, ja siihen osallistui 62 ihmistä ja se teki rikkoi ennätyksen "Largest Thriller Dance" [suurin Thriller-tanssi].


title: Thrill the World

text:
Vuonna 2007 Thriller oli saanut enemmän julkisuutta ja siihen osallistui 1 722 henkilöä jotka tanssi 52 eri kaupungissa Thrillerin 27. ja 28. lokakuuta.
Vuonna 2007 perustettiin myös Thrill the Worldin virallinen kotisivu. Se sai silloin kaksi maailmanennätystä; Largest Simultaneous Thriller Dance ja the World Records Academy & the Record Holders Republic.


title: Thrill the World

text: Vuoden 2008 TTW tanssittiin 26. lokakuuta Australiassa, Kanadassa, Isossa-Britanniassa, Saksassa, Irlannissa, Saudi-Arabiassa, Uudessa-Seelannissa, Skotlannissa, Yhdysvalloissa ja Walesissa. Silloin sen järjesti kanadalainen Ines Markelle. Silloin Thrilleriä tanssi 4 179 ihmistä.


title: Thrill the World

text: Vuoden 2009 TTW järjestettiin 24. ja 25. lokakuuta välisenä yönä kello 3.30 (suomen aikaa). Tämä oli Suomen ensimmäinen Thrill the World ja se oli Helsingin rautatientorilla, ja siihen osallistui 90 henkilöä, nykyisen tiedon mukaan noin 23 000 maailmanlaajuisesti.


title: Thrill the World

text: Thrill The World järjestettiin 24. lokakuuta 2010 klo 02:00 Tampereella Keskustorilla sekä Helsingissä Rautatientorilla.


title: Thrill the World

text: Thrill The World järjestettiin Helsingissä 29.10.2011 rautatietorilla klo: 17. Tanssijoita oli tällöin 55. Yhteensä maailmalla oli 12 297 tanssijaa 29:ssä maassa.


title: Thrill the World

text: Thrill The World järjestettiin 27.10. klo 22.00 Tampereen keskustorilla. Tällöin rikottiin Suomen ennätys, sillä tapahtumassa oli mukana 124 tanssijaa.


title: Thrill the World

text: Thrill The World -tapahtuma järjestettiin 26.10.-27.10. välisenä yönä klo. 00:00 Imatralla Koskenpartaan lavalla ja Tampereen keskustorilla.


title: Maia Tšiburdanidze

text: Maia Grigorievna Tšiburdanidze (, s. 1961) on georgialainen shakin suurmestari ja naisten maailmanmestari vuosina 1978–1991. Tšiburdanidze aloitti shakinpeluun kahdeksanvuotiaana, voitti Neuvostoliiton naisten mestaruuden 1977 ja nousi maailman kärkipelaajaksi 1978. Vielä vuonna 1987 hän oli toinen kahdesta ainoasta naisesta, jotka kantoivat "miesten" (yleisen) suurmestarin arvoa. Haastattelussaan noilta ajoilta Tšiburdanidze ei ollut kovinkaan innostunut shakin jaosta miehiin ja naisiin, vaan ennusti aikaa, jolloin moinen jaottelu tulisi tarpeettomaksi. Mielenkiinnon kohteikseen hän kertoi kirjoittamisen, musiikin, uimisen ja baletin seuraamisen.


title: Maia Tšiburdanidze

text: Vuoden 2009 lokakuussa Tšiburdanidze oli luvullaan 2506 yhä naisten listan 12. 2000-luvun korkein Elo hänellä on ollut 2550, vuodelta 2000.


title: Orisuo

text:
Orisuo on kulmakunta ja postinumeroalue Loimaalla lähellä Metsämaata.
Aiemmin Orisuo on kuulunut osittain Loimaan kuntaan ja osittain Alastaroon. Kulmakunta käsittää alueita entisen Loimaan kunnan Haaran ja Onkijoen kylistä sekä entisen Alastaron kunnan Kojon kylästä. Alastaroon kuulunut osa Orisuosta on aiemmin muodostanut Alastaron kunnan eksklaavin Loimaan ja Metsämaan alueiden sisällä.


title: Orisuo

text: Orisuolla, valtatien 2 varressa on aiemmin toiminut kahvila- ja majoituspalveluita tarjoava Motelli Orisuo. Näiden vieressä valtatien kahden puolen ovat Leppijärvet, joiden rannassa on myös uimapaikka. Asukaita Orisuolla on muutama sata. Orisuolta on Loimaalle noin 30 kilometriä ja Humppilaan noin 15 km.


title: Orisuo

text: Tunnettuihin Orisuolla vaikuttaneisiin henkilöihin kuuluu akateemikko Rauni Mollberg, joka hankki Orisuon entisen kansakoulun asunnokseen ja ehti asua paikkakunnalla parikymmentä vuotta.


title: The Jesus and Mary Chain

text: The Jesus and Mary Chain on skotlantilainen vuonna 1983 perustettu vaihtoehtorockyhtye. Yhtyeen jäsenistö on vaihdellut vuosien varrella, mutta sen kantavana kaksikkona ovat alusta lähtien olleet veljekset Jim ja William Reid. The Jesus and Mary Chainin ensialbumi "Psychocandy" ilmestyi 1985. Yhtye hajosi vuonna 1999, mutta teki kuitenkin paluun vuonna 2007.


title: Cab unit

text: Cab unit -rakenteella tarkoitetaan veturissa käytettävää rakennetta, jossa veturin kori on itsekantava. Ohjaamo ja konehuone ovat sulavalinjainen kokonaisuus, ja myös konehuone on veturin levyinen toisin kuin hood unit -rakenteessa. Niinpä veturissa ei ole käyntisiltoja, vaan konehuoneen huoltokäytävä kulkee veturin sisällä. Näkyvyys taaksepäin on hyvin heikko, ja niinpä tätä rakennetta käytettiin lähinnä linjavetureissa, sillä cab unit -rakenne on hyvin virtaviivaisen näköinen. Cab unit -rakennetta suosittiin etenkin amerikkalaisissa diesellinjavetureissa aina 1960-luvulle asti, esimerkkeinä muun muassa EMD:n tavaraliikenteeseen tarkoitettu F-sarja ja matkustajaliikenteeseen tarkoitettu E-sarja. Suomalaisista vetureista esimerkiksi Dr12:n rakenne vastaa cab unit -rakennetta.


title: Zhongguancun

text: Zhongguancun (kiinaksi 中关村) on Pekingissä sijaitseva kiinalainen teknologiakeskus, jota nimitetään Kiinan Piilaaksoksi.


title: Zhongguancun

text: Zhongguancun on ollut teknologiakeskus 1950-luvulta lähtien - se nimi tuli kiinalaisille tutuksi 1980-luvulla elektroniikan kehittämisen keskuksena. Sitä on kehitetty Kiinan tiedeakatemian ohjeistuksella. Vuonna 1988 se sai formaalin nimen, joka on englanniksi käännettynä "Beijing High-Technology Industry Development Experimental Zone" - nimi muuntui 1999 muotoon "Zhongguancun Science & Technology Zone."


title: Zhongguancun

text:
Alueella syntyneitä yrityksiä ovat mm. Stone Group, Founder Group ja Lenovo Group, jotka perustettiin vuosina 1984-85 Pekingin yliopiston ja Kiinan tiedeakatemian tutkimuksesta. Lenovo osti vuonna 2005 IBM:n mikrotietokonedivisioonan 1,75 miljardilla dollarilla, jolloin siitä tuli maailman kolmanneksi suurin mikrotietokoneiden valmistaja. Myös Baidu ja SINA Corporation ovat alueella syntyneitä yrityksiä. Alueelle on 12000 korkean teknologian yritystä. Alueella toimivat myös
Google, Intel, AMD, Oracle, Motorola, Sony ja Ericsson. Microsoft rakentaa alueelle kiinalaista tutkimuskeskustaan 280 miljoonalla dollarilla aikoen palkata sinne 5000 työntekijää.


title: Kirsikkasukarapu

text: Kirsikkasukarapu ("Neocaridina heteropoda " var. "red") on punertava harjarapujen heimoon kuuluva makean veden katkarapulaji. Harjarapujen eturaajoissa ei ole saksia, kuten varsinaisilla katkaravuilla, vaan pienehköt sukaskimput.


title: Kirsikkasukarapu

text: Kirsikkasukarapu kasvaa noin 4 cm pitkäksi. Se on pohjaväriltään kellertävän läpikuultava, ja vartaloa peittävät pienet punaiset täplät. Luonnonmuoto on vaaleampi, akvaarioissa suositaan punaisempaa muotoa (var. Red). Värin syvyys riippuu ravun hyvinvoinnista, ruokavaliosta ja olosuhteista. Naaras muuttuu erityisen voimakkaan punaiseksi, kun sen ruumissa kehittyy munia. Koiras on pienempi kuin naaras, ja varsinkin sen pyrstöosa on kapeampi.


title: Kirsikkasukarapu

text: Kirsikkasukaravun kantamuoto elää Kaakkois-Aasiassa. Punainen muoto on jalostettu Saksassa tai Taiwanissa.


title: Kirsikkasukarapu

text: Kirsikkasukarapu syö luonnossa kasvispitoista sekaruokaa. Akvaariossa sille kelpaavat yleiset kuivaruoat.


title: Kirsikkasukarapu

text: Kirsikkasukarapu on rauhallinen eläin, joka viihtyy kasvien joukossa. Se lisääntyy melko helposti vankeudessa. Naaras kantaa munia 15-20 päivää. Keltaiset munat erottuvat sen pyrstön alla.


title: Kirsikkasukarapu

text: Säikähtäessään kirsikkasukarapu hyppää taaksepäin pyrstönsä alla olevalla raajalla.


title: Skorpiós

text: Skorpiós () on Kreikan saari, joka kuuluu Jooniansaarten saariryhmään ja tarkemmin Tilevoḯdes- ja Prigkiponísia-saariin. Se sijaitsee Lefkaksen itärannikon edustalla. Saaren pinta-ala on 0,878 neliökilometriä. Saari on nykyisin yksityissaari ja sen asukasluku on 1 (vuonna 2011). Hallinnollisesti Skorpiós kuuluu Meganísin kuntaan, Lefkaksen alueyksikköön ja Jooniansaarten alueeseen.


title: Skorpiós

text: Lefkaksen saarella sijaitsevasta Nydrín kylästä on matkaa Skorpiókselle 1,5 meripeninkulmaa eli noin 2,8 kilometriä. Meganísin saari sijaitsee meripeninkulman eli noin 1,8 kilometrin päässä saaresta.


title: Skorpiós

text: Skorpiós lukeutuu Kreikan kuuluisimpiin saariin, sillä laivanvarustaja Aristoteles Onassis (1906–1975) osti aution saaren vuonna 1963 ja vietti siellä lomiaan. Saarelle tuotiin hiekkaa ja istutettiin tuhansittain puita. Onassis ja Jacqueline Kennedy (1929–1994) avioituivat saarella vuonna 1968.


title: Skorpiós

text: Aristoteles Onassiksen kuoltua vuonna 1975 saari siirtyi tytär Christina Onassiksen omistukseen. Christina Onassiksen kuoltua Aristoteles Onassiksen tyttärentytär Athina Onassis Roussel peri saaren. Hän oli kertonut myyvänsä saaren yli 120 miljoonalla eurolla, sillä saaren ylläpitäminen on kallista. Vuotuiset kustannukset ovat 1,5 miljoonaa euroa. Saarella on vihkikappelin lisäksi luksushuviloita ja Onassiksen suvun hautoja. Esimerkiksi Aristoteles Onassis Christina-tyttärineen on haudattu saarelle.


title: Skorpiós

text: Venäläisen miljardöörin Dmitri Rybolovlevin tyttären Jekaterinan ilmoitettiin huhtikuussa 2013 ostaneen Skorpióksen Athina Onassis Rousselilta. Saaren kauppahintaa ei kerrottu julkisuuteen, mutta sen on arveltu olleen yli 100 miljoonaa dollaria.


title: Skorpiós

text: Kreikan valtio on ollut kiinnostunut saaren omistuksesta, samoin kuin esimerkiksi liikemies Bill Gates, poplaulaja Madonna ja liikemies Roman Abramovitš.


title: Skorpiós

text: Skorpióksen kapealle rantakaistaleelle on mahdollista rantautua lyhyeksi aikaa, mutta muuten saari on suljettu ulkopuolisilta. Saarella on yksityispoliisi.


title: Paranormal Activity

text: Paranormal Activity on 2007 ensi-iltansa saanut näennäisdokumentaarinen kauhuelokuva. Sen on kirjoittanut ja ohjannut Oren Peli. Elokuva tuli ensi-iltaan Screamfest Film Festival -juhlilla Yhdysvalloissa 14. lokakuuta 2007 ja sen jälkeen Slamdance Film Festival -tapahtumassa 18. tammikuuta 2008. Elokuva päästettiin rajoitettuun teatterijakeluun yhdysvaltalaisissa kaupungeissa 9. lokakuuta 2009 ja julkaistiin maanlaajuisesti 16. lokakuuta 2009.


title: Paranormal Activity

text: "Paranormal Activityn" pääosassa on nuoripari Katie ja Micah, jotka ovat joutuneet yliluonnollisen olennon riivaamiksi ja yrittävät selvittää lähdettä asunnossaan tapahtuvaan kummitteluun. Elokuva esitetään päähenkilöiden käyttämän kameran kautta, ja miljöönä on yksinomaan nuorenparin asunto ja takapiha. Elokuvan toteutuksella onkin yhtäläisyyksiä elokuvien "The Blair Witch Project" ja "The Last Broadcast" kanssa.


title: Paranormal Activity

text: Elokuva tehtiin vain 15 000 dollarin budjetilla ja kuvattiin yhden viikon aikana. Yhdysvalloissa sitä esitettiin yöennakoissa, joiden liput myytiin loppuun. Joissakin arvioissa "Paranormal Activityä" on väitetty kaikkien aikojen pelottavimmaksi elokuvaksi. Elokuvan trailerissa onkin mukana myös katsojien pelästyneitä reaktioita elokuvan kohtauksiin.


title: Jean-Louis Fournier

text: Jean-Louis Fournier (19. joulukuuta 1938 Calais, Ranska) on ranskalainen kirjailija ja televisio-ohjaaja.


title: Jean-Louis Fournier

text: Fournierin vanhemmat ovat lääkäri Paul Léandre Emile Fournier (k. 1954) ja toimittaja Marie-Thérèse Françoise Camille Delcourt (k. 1998).


title: Jean-Louis Fournier

text: Fournier on kirjoittanut parikymmentä teosta, mutta kansainvälistä julkisuutta hän on saanut teoksellaan "Où on va, papa?" ("Isi, mihin mennään"), joka oli Ranskassa vuoden kirjatapaus ja myyntimenestys. Sille myönnettiin yksi Ranskan merkittävimmistä palkinnoista, Prix Femina. Teos käsittelee kirjemuodossa hänen kahta kehitysvammaista poikaansa.


title: Jean-Louis Fournier

text: Ohjaajana Fournier on tehnyt animaatioita ja dokumentteja.


title: Tulisukarapu

text: Tulisukarapu ("Caridina" cf. "cantonensis" "Crystal Red" tai "Caridina serrata" var. "Crystal Red") on oranssinsävyinen harjarapujen heimoon (Atyidae) kuuluva makean veden taskurapulaji. Harjarapujen eturaajoissa ei ole saksia kuten varsinaisilla katkaravuilla, vaan pienehköt sukaskimput.


title: Tulisukarapu

text: Tulisukarapu kasvaa noin 2-3 cm pitkäksi. Se on oranssinsävyinen, ja siinä on valkoisia poikkiraitoja. Japanissa lajista on erilaisia värimuotoja, joilla on eri levyiset raidat. Saksassa on onnistuttu jalostamaan myös täyspunaisia sukarapuja.


title: Tulisukarapu

text: Tulisukarapu on "Caridina serrata" -lajiryhmään kuuluvasta tummasta sukarapulajista Japanissa jalostettu muoto, jota on levitetty akvaariokaupassa vuodesta 1996.


title: Tulisukarapu

text: Tulisukarapu syö leväpitoista sekaruokaa. Nille kelpaa myös pohjassa syöville akvaariokaloille tarkoitettu kuivaruoka. Tulisukaravut syövät myös täysleviä(mm. viherlevä). Syödessään ne sukivat pienillä eturaajoillaan, jolloin ravinto päätyy suuhun. Luonnossa laji syö kalanraatoja ja levää.


title: Tulisukarapu

text: Tulisukaravut lisääntyvät akvaariossa helposti. Naaras kantaa munia 3-4 viikkoa pyrstönsä alla, riippuen siitä kuinka paljon munia on. Jos kantoaika jää liian lyhyeksi, poikaset kuolevat pian synnyttyään. Jos rapunaaras stressaantuu, se voi pudottaa munansa jolloin ne eivät kuoriudu vaan alkavat homehtua. Sukaravut voivat lisääntyä 1-2 päivän säteellä edellisistä poikasista, yleensä suurin ja värikkäin naaras on koiraitten suosiossa.


title: Japanese Story

text: Japanese Story (esitetty televisiossa nimellä "Japanilainen tarina") on 2003 valmistunut australialainen elokuva, jonka on ohjannut Sue Brooks.


title: Japanese Story

text: Geologi Sandy Edwards (Toni Collette) päätyy autokuskiksi japanilaiselle Tachibana Hiromitsulle (Gotaro Tsunashima). Kulttuurien törmäys tuottaa koomisiakin tilanteita, mutta ennen pitkää punaisena hehkuva erämaa tuo Sandyssa ja Hiromitsussa esiin voimakkaampia tunteita.


title: Prix Fémina

text: Prix Fémina on ranskalainen kirjallisuuspalkinto. Palkinnon perustivat vuonna 1904 lehden "La Vie heureuse" (nyk. "Femina") 22 toimittajaa. Palkinnon jakotilaisuus järjestetään vuosittain marraskuun ensimmäisenä keskiviikkona, ja tuomaristo koostuu yksinomaan naisista. Palkintoon kuuluu myös kukka-asetelma.


title: Prix Fémina

text: "Prix Feminan" ohella on myös olemassa "Prix Femina Essai" joka myönnetään esseistiikassa ansioituneelle, ja "Prix Femina Étranger" parhaalle ulkomaiselle romaanille.


title: Prix Fémina

text: Sofi Oksanen sai vuoden 2010 "Prix Femina étrangerin".


title: Delirium Tremens (olut)

text: Delirium Tremens on belgialaisen Huyghen panimon vaalea vahva ale (8,5 t-%). Sitä on myyty vuodesta 1989. Se valittiin maailman parhaaksi olueksi oluen maailmanmestaruuskilpailussa 1998.


title: Delirium Tremens (olut)

text: Oluen nimi merkitsee juoppohulluutta. Vaikka yleisesti uskotaan siitä kärsivien näkevän pikku-ukkoja tai vaaleanpunaisia elefantteja, kissat, koirat ja käärmeet ovat yleisimmät näköharhat, joita myös olutpullon etiketissä kuvataan.


title: EFit ja EFiti

text: EFit ja EFiti ovat VR:n antamat kalustosarjatunnukset matkatavaraosastolla varustetuille 2. luokan pikajunavaunuille. VR Pasilan konepaja valmisti vaunuja 66 kappaletta vuosina 1966–1986. Puolet vaunusta muodostaa 2. luokan matkustajaosasto, jossa istumapaikkojen määrä vaihtelee välillä 31–46. Toinen puoli on varattu matkatavaraosastolle, jonka yhteydessä on myös konduktöörihytti. Molemmin puolin matkatavaraosastoa on leveät ovet. Joissain vaunuissa on myös ollut videomonitorit; nämä vaunut kulkivat "Videovaunu"-nimellä. EFit- ja EFiti-vaunuja käytetään nykyään pika- ja taajamajunissa.


title: EFit ja EFiti

text: Alun perin kaikki vaunut saivat sarjatunnuksen EFit. Vaunuja rakennettiin kahdessa erässä: vanha sarja (vaunut 23501–23514) rakennettiin vuosina 1966–1969, ja uusi sarja (vaunut 23515–13566) vuosina 1980–1986. Helpoin tapa erottaa uusi ja vanha sarja on katto: uudessa sarjassa on katolla kattojäykisteet, mutta vanhan sarjan katot ovat sileitä. Vuosina 1991–1995 14 uuden sarjan EFit-vaunua muutettiin sarjaan EFiti. Ne saivat uudet numerot 23651–23664. EFiti-vaunuihin lisättiin matkatavaraosastoon invanostin sekä matkustamon puolelle erityisesti pyörätuolimatkustajalle suunniteltu paikka. Lisäksi vaunuun 23664 asennettiin kokeiluna paineilmaovet. Vuosina 1988–1992 muutettiin neljä EFit-vaunua Eifet-sarjan aggregaattivaunuiksi.


title: EFit ja EFiti

text: Kaikki vanhan sarjan EFit-vaunut on hylätty 2000-luvun alkuun mennessä, ja uuden sarjan hylkäys etenee verkkaiseen tahtiin. Vaunut säilynevät kuitenkin käytössä niin kauan, kuin pikajunissa tarjotaan matkatavarapalveluita. Yksi vanhan sarjan vaunu, numero 23513, on museoituna ja ajokunnossa Haapamäellä.


title: Rakkauden sirpaleet

text: Rakkauden sirpaleet ("Te doy mis ojos") on Icíar Bollaínin espanjalainen draamaelokuva vuodelta 2003. Elokuva kertoo perheväkivallasta.


title: Julius Caesar (vuoden 1953 elokuva)

text: Julius Caesar on William Shakespearen samannimiseen näytelmään pohjautuva yhdysvaltalainen elokuva, jonka ohjasi Joseph L. Mankiewicz vuonna 1953.


title: Julius Caesar (vuoden 1953 elokuva)

text: "Julius Caesar" sai Oscar-palkinnon parhaasta lavastuksesta. Elokuva oli ehdolla kaikkiaan viidessä kategoriassa, mukaan lukien paras miespääosa (Marlon Brando) ja paras elokuva.


title: Klorambusiili

text: Klorambusiili on syöpälääke, typpisinappikaasun johdos, jota käytetään useiden syöpälaatujen, etenkin kroonisen lymfaattisen leukemian (KLL), polysytemia veran sekä autoimmuunisairauksien hoidossa. Klorambusiili on kuitenkin myös mutageeninen, teratogeeninen ja karsinogeeninen.


title: Klorambusiili

text: "Leukeran" nimisen lääkkeen tehoaineena käytetään klorambusiilia. Lääke annetaan suun kautta eli peroraalisesti (po.).


title: Old-time Radio

text: Old-time Radio on yhdysvaltalainen käsite, joka viittaa radiotoimintaan yleisradiotoiminnan synnystä 1950-luvulle saakka, jolloin televisio korvasi radion ensisijaisena sähköisen viestinnän välineenä. Radion kuulijakunta oli suuri ja C. E. Hooperin tilastojen mukaan esimerkiksi vuonna 1947 radiota kuunteli 82 % kansalaisista. Radiolähetykset sisälsivät muun muassa musiikkia, kuunnelmia ja uutislähetyksiä. Samaan aikakauteen viittaa myös käsite "Golden Age of Radio".


title: Old-time Radio

text: Ensimmäinen radiolähetys julkiseen verkkoon tapahtui jouluaattona 1906, jolloin kanadalainen keksijä Reginald Fessenden lähetti "eetteriin" viulumusiikkia sekä raamatunsäkeitä. Titanicin haaksirikko lisäsi radion käyttöä viestintävälineenä.


title: Old-time Radio

text: Aikakauden voi katsoa päättyneen syyskuun lopussa 1962, jolloin music radio korvasi radiovastaanotossa OTR-fanit Yhdysvalloissa. Silloin päättyi kuuluisa kuunnelmasarja Yours Truly, Johnny Dollar.


title: Hän rakasti elämää

text: Hän rakasti elämää ("Lust for Life") on yhdysvaltalainen Vincente Minnellin ohjaama elokuva vuodelta 1956. Se perustuu Irving Stonen samannimiseen Vincent van Goghin elämäkertaromaaniin. Vincent van Goghia näytteli Kirk Douglas ja hänen veljeään Theoa esitti James Donald. Anthony Quinn sai parhaan miessivuosan Oscar-palkinnon roolistaan Paul Gauguinina, ja Douglas oli ehdolla parhaan miespääosan palkinnon saajaksi. Elokuvassa nähtiin aitoja van Goghin maalauksia, joita oli lainattu kuvauksia varten yksityisistä kokoelmista liki 200 kappaletta.


title: Hän rakasti elämää

text: "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Lust for Life

text: Lust for Life voi tarkoittaa seuraavia:


title: Gösta Tuuba Möller

text: Gösta Tuuba Möller on suomalaisen tuubansoittajan Gösta Möllerin studioalbumi vuodelta 1986.


title: Gösta Möller

text: Gösta Möller (3. tammikuuta 1920 Pohja – 4. syyskuuta 2009) oli suomalainen tuubansoittaja, joka vaikutti Radion sinfoniaorkesterissa vuodesta 1956 alkaen eläkkeelle siirtymiseensä asti.


title: Gösta Möller

text: Möller soitti myös Yleisradion Kankkulan kaivolla -ohjelmassa ja Humppa-Veikot -kokoonpanossa


title: Billie Jean

text: ”Billie Jean” on Michael Jacksonin kappale. Se julkaistiin singlenä 2. tammikuuta 1983 "Thriller"-albumilta.


title: Billie Jean

text: ”Billie Jean” oli paitsi yksi vuoden 1983 parhaiden myyneistä singleistä, myös yksi kaikkien aikojen myydyimmistä singleistä. ”Billie Jean” on 58. sijalla "Rolling Stonen" 500 mahtavimman laulun listalla.


title: Billie Jean

text: Laulun sanat kertovat naisesta, joka väittää saaneensa lapsen laulajan kanssa. Jackson on kertonut Thaimaassa antamassaan haastattelussa, että laulu ei kerro kenestäkään yksittäisestä todellisesta henkilöstä, vaan on yhdistelmä hänen ja hänen veljiensä kokemuksista. Myöhemmin laulu on kuitenkin yhdistetty tapaukseen, jossa fani väitti Jacksonin olevan kaksostensa isä.


title: Billie Jean

text: Jackson esitti "Motown 25: Yesterday, Today, Forever" -televisiosarjassa kappaleen aikana ensimmäistä kertaa muun muassa kuuluisan Moonwalk -tanssimistyylin.


title: Wilfried Jacobs

text: Wilfried Jacobs on belgialainen balettitanssija. Hän on Suomen Kansallisbaletin ensitanssija.


title: Wilfried Jacobs

text: Jacobs on opiskellut Chopiniana-balettikoulussa 1986–1987 ja Stedelijk Instituut voor Balletissa (nyk. Kuninkaallinen balettikoulu) Antwerpenissa 1987–1995. Ennen Kansallisbalettia hän on ollut kiinnitettynä Badisches Staatstheaterissa Karlsruhessa 1995–1998.


title: Wilfried Jacobs

text: Jacobs on tanssinut Suomen Kansallisbaletissa vuodesta 2007. Vuonna 2009 hänet nimettiin ensitanssijaksi. Jacobs aloitti elokuussa 2013 Suomen Kansallisoopperan balettioppilaitoksen koulutussuunnittelijana.


title: Kjell Enhager

text: Kjell Enhager (s. 3.1.1958) on ruotsalainen henkisen valmennuksen asiantuntija. Häntä pidetään alalla guruna. Enhager on valmentanut urheilijoita ja urheiluvalmentajia, mutta lisäksi hän on valmentanut useiden vuosikymmenten ajan liike- ja kulttuurielämän väkeä sekä puolustusvoimien henkilöstöä.


title: HMS Blanche (H47)

text: HMS Blanche (viirinumero H47) oli Britannian kuninkaallisen laivaston vuonna 1931 palvelukseen otettu B-luokan hävittäjä. Vuonna 1936 alkaneessa Espanjan sisällissodassa alus oli pitkiä aikoja valvomassa tavaraliikennettä Espanjan rannikolla, ja se muun muassa joutui kansallisten ilmavoimien lentokoneiden hyökkäyksen kohteeksi kärsimättä kuitenkaan vaurioita. Toisen maailmansodan alettua alus liitettiin Kotilaivastoon. Alus tuhoutui jo 13. marraskuuta 1939 osuttuaan miinaan Thamesin estuaarissa, jolloin siitä tuli ensimmäinen toisessa maailmansodassa tuhoutunut Kuninkaallisen laivaston hävittäjä.


title: HMS Blanche (H47)

text: Alus tilattiin 4. maaliskuuta 1929 Hawthorn Leslie and Companyltä Newcastlesta osana vuoden 1928 laivastosuunnitelmaa. Sen köli laskettiin 29. heinäkuuta 1929, ja alus valmistui 14. helmikuuta 1931. Sen rakennuskustannukset olivat 225 195 puntaa, mutta niihin ei ole huomioitu Amiraliteetin toimittamia aseita ja viestivälineitä.


title: HMS Blanche (H47)

text: "Blanche" sijoitettiin palvelukseen otettaessa Välimeren laivaston 4. hävittäjälaivueeseen. Alus oli 22.–25. huhtikuuta 1935 Maltalle sijoitettuja hävittäjiä komentavan kontra-amiraalin lippulaivana. Alus siirrettiin Britteinsaarille huollettavaksi, mistä vapauduttuaan se siirrettiin laivueen mukana elokuussa 1936 Kotilaivastoon.


title: HMS Blanche (H47)

text: Alus osallistui Espanjan sisällissodan aikana helmikuusta huhtikuuhun 1937 ja tammikuusta maaliskuuhun 1938 kauppasaarron valvontaan, ja sen tukikohtana oli Gibraltar. Alus joutui 6. maaliskuuta 1938 viiden kansallisten ilmavoimien lentokoneen hyökkäyksen kohteeksi, kun se oli tutkimassa toista pommitusta, jossa kohteena oli ollut brittiläinen rahtialus "SS Shakespear". "Blanche" selviytyi pommituksesta vaurioitta.


title: HMS Blanche (H47)

text: "Blanche" oli 1. huhtikuuta – 11. kesäkuuta huollossa Portsmouthissa. Sen jälkeen alus liittyi Portlandissa sukellusveneidentorjuntalaivueeseen, missä se oli aina maaliskuuhun 1939. Münchenin kriisin aikana alus saattoi 30. syyskuuta 1938 kolmen muun hävittäjän kanssa "RMS Aquitanian" ja taistelulaiva "HMS Revengen" Kanaalin läpi.


title: HMS Blanche (H47)

text: Alus oli uudelleen huollossa 1. huhtikuuta – 15. heinäkuuta 1939 Sheernessissä, mistä vapauduttuaan se sijoitettiin Noreen varallaoloalukseksi.


title: HMS Blanche (H47)

text: Alus siirrettiin syyskuussa Doveriin sodan ajan sijoituspaikkaansa 19. hävittäjälaivueeseen, jonka mukana se suojasi pari seuraavaa kuukautta Ranskaan meneviä joukkojenkuljetus- ja huoltosaattueita. Suojaustehtävän lisäksi alus osallistui Pohjanmeren meriliikenteen valvontaan.


title: HMS Blanche (H47)

text: Alus suojasi 11. marraskuuta yhdessä "HMS Basiliskin" kanssa miinalaiva "HMS Adventurea" Humberista Portsmouthiin. "Adventure" osui miinaan 13. marraskuuta Thamesin estuaarissa lähellä Tonguen majakkalaivaa, jolloin alus jäi paikalleen odottamaan määräyksiä. "Blanchen" perän alla laukesi toinen magneettimiina aiheuttaen suurta tuhoa. Aluksen kansi repesi kansirakenteen takaosan tasalta, ja se menetti kaiken konevoiman. Konehuone, peräsinhuone ja lepohuone täyttyivät vedellä. Hinaaja "Fabia" otti pahoin vaurioituneen aluksen hinaukseen siirtääkseen sen Sheernessiin, mutta "Blanche" kaatui pari kilometriä koilliseen Spitin poijusta. "Fabia", hinaaja "Lady Brassey" ja troolarit "Kestrel" ja "Golden Spray" pelastivat uppoavan aluksen eloonjääneet, jotka laskettiin maihin Ramsgatessa.


title: HMS Blanche (H47)

text: Saksan laivaston hävittäjät "Karl Galster", "Wilhelm Heidkamp", "Hermann Künne" ja "Hans Lüdemann" olivat laskeneet aluksen tuhonneet miinat aiemmin samana yönä. Miinan räjähdyksessä ja aluksen upotessa saivat surmansa William George Brown ja Frederick George Hall. Lisäksi kaksitoista miehistönjäsentä haavoittui.


title: Femina

text: Femina tarkoittaa seuraavia:


title: Junibacken

text: Junibacken on Tukholmassa Djurgårdenin saarella Ruotsissa sijaitseva Astrid Lindgrenin kirjoihin perustuva "elävä satutalo". Nimi "Junibacken" tulee Lindgrenin Marikin perheen samannimisestä talosta (). Talo on avattu vuonna 1996. Lindgren itse oli tarkka asiasta, että talo on kaiken lastenkirjallisuuden talo eikä vain hänen omiin kirjoihinsa perustuva.


title: Femina (Ruotsi)

text: Femina on ruotsalainen naistenlehti, jota julkaisee Aller. Lehti on perustettu 1944, ja vuoteen 1981 se ilmestyi viikoittain. Nykyisin se ilmestyy kerran kuukaudessa.


title: Femina (Ruotsi)

text: Feminan ensimmäinen päätoimittaja oli 23 vuotta Anna Bråve.


title: Chemmy Alcott

text: Chimene Mary ”Chemmy” Alcott (s. 10. heinäkuuta 1982 Brighton & Hove, Yhdistynyt kuningaskunta) on englantilainen alppihiihtäjä.


title: Chemmy Alcott

text: Alcott sijoittui Salt Lake Cityn olympialaisissa 2002 alppiyhdistetyssä neljänneksitoista. Torinon olympialaisissa 2006 hän oli syöksylaskussa yhdestoista ja Val d'Isèren MM-kilpailuissa 2009 viidestoista. Vancouverin olympialaisissa 2010 hän sijoittui syöksylaskussa 13:nneksi ja alppiyhdistetyssä 11:nneksi. Schladmingin MM-kilpailuissa 2013 hän sijoittui supersuurpujottelussa 24:nneksi. Sotšin olympialaisissa 2014 hän sijoittui syöksylaskussa 19:nneksi ja supersuurpujottelussa 23:nneksi. Nuorten MM-kilpailuissa hän oli parhaimmillaan neljäs Sella Nevean yhdistetyn kilpailussa 2002.


title: Chemmy Alcott

text: Alcott sijoittui maailmancupin osakilpailussa ensimmäisen kerran kymmenen parhaan joukkoon oltuaan yhdeksäs Cortina d'Ampezzon syöksykilpailussa tammikuussa 2004. Parhaimmillaan hän on ollut seitsemäs Reiteralmin superyhdistetyssä joulukuussa 2006. Hän on voittanut kymmeniä Britannian mestaruuksia.


title: Chemmy Alcott

text: Alcott lopetti uransa kauden 2013–2014 jälkeen.


title: Tango Desktop Project

text: Tango Desktop Project pyrkii tarjoamaan yhdenmukaisen käyttäjäkokemuksen erilaisten avointen ja vapaiden työpöytäympäristöjen käyttäjille SVG-kuvakkeidensa kautta. Projektin tuloksena on syntynyt tyyliohje kuvakkeille.


title: Friikkisirkus: Vampyyrin oppipoika

text: Friikkisirkus: Vampyyrin oppipoika ("Cirque du Freak: The Vampire’s Assistant") on Darren Shanin kirjasarjaan perustuva elokuva vuodelta 2009. Sen on ohjannut Paul Weitz ja käsikirjoittanut Shanin kirjojen pohjalta Weitz yhdessä Brian Helgelandin kanssa. Pääosissa ovat Chris Massoglia, John C. Reilly ja Josh Hutcherson. Elokuva sai ensi-iltansa 23. lokakuuta 2009, vaikka alun perin sen olisi pitänyt tulla elokuviin vasta vuonna 2010, mutta koska toinen odotettu vampyyrielokuva Twilight – Uusikuu tuli elokuviin marraskuussa, elokuvan ensi-iltaa oli pakko siirtää aiemmaksi.


title: Friikkisirkus: Vampyyrin oppipoika

text: "The Vampire's Assistant" kertoo teinistä, joka tietämättään onnistuu rikkomaan 200 vuotta vanhan, kahden keskenään riitelevän vampyyriryhmän välisen rauhan. Hänet vedetään mukaan friikkien ja yöllä liikkuvien outojen otusten maailmaan, jossa hän jättää taakseen turvallisen tylsän elämän ja siirtyy painajaisten hallitsemaan synkkään maailmaan.


title: Friikkisirkus: Vampyyrin oppipoika

text:
16-vuotias Darren (Chris Massoglia) on kuin kuka tahansa tavallisessä lähiössä asuva teini. Hän hengailee parhaiden ystäviensä kanssa, saa riittävän hyviä arvosanoja ja tavallisesti onnistuu pysymään poissa vaikeuksista. Mutta kun hän ja hänen kaverinsa sattuvat kohtaamaan kiertelevän Friikkisirkuksen, Darrenissa alkaa tapahtua muutoksia. Tällä samalla hetkellä vampyyri nimeltään Larten Crepsley (John C. Reilly) muuttaa hänet joksikin, no... verenhimoiseksi.
Kuolemattomaksi muuttunut Darren liittyy sirkusväkeen joka on täynnä hirviömäisiä olentoja käärmepojasta ja susimiehestä parrakkaaseen naiseen (Salma Hayek) ja jättiläismäiseen haukkujaan (Ken Watanabe). Darrenin opetellessa käyttämään uusia voimiaan hänestä tulee arvokas pelinappula vampyyrien ja heidän tappavampien vastineidensa välille. Yrittäessään selviytyä poika taistelee estääkseen syttymäisillään olevan sodan nielemästä hänen viimeisiä ihmisyyden rippeitään...


title: Klooriasetonitriili

text: Klooriasetonitriili (CHClN) on asetonitriilin monokloorijohdannainen. Klooriasetonitriiliä käytetään muun muassa orgaanisessa synteesissä valmistettaessa muita yhdisteitä.


title: Klooriasetonitriili

text: Huoneenlämpötilassa klooriasetonitriili on väritöntä nestettä, jolla on pistävä haju. Aine reagoi happojen ja pelkistävien aineiden kanssa, jolloin reaktiotuotteena syntyy hyvin myrkyllistä vetysyanidia.


title: Klooriasetonitriili

text: Klooriasetonitriilisynteesin lähtöaineena on kloorietikkahappo. Kloorietikkahappoa ja etanolia kuumennetaan rikkihapon läsnä ollessa, jolloin syntyy etyyliklooriasetaattiesteri. Etyyliklooriasetaattiin lisätään ammoniakkia ja seosta viilennetään. Reaktiossa muodostuu klooriasetamidia ja ammoniumkloridia. Klooriasetamidia kuumennetaan yhdessä fosforipentoksidin kanssa, jolloin reaktiotuotteena saadaan klooriasetonitriiliä. Syntynyt tuote puhdistetaan tislaamalla.


title: Klooriasetonitriili

text: Klooriasetonitriiliä voi muodostua myös jätevedenpuhdistuksen yhteydessä, jos puhdistukseen käytetään klooria. Kloori reagoi vedessä olevien humusaineiden kanssa, jolloin muodostuu klooriasetonitriiliä.


title: Klooriasetonitriili

text: Klooriasetonitriiliä käytetään pääasiassa valmistettaessa muita orgaanisia yhdisteitä. Erityisesti sitä käytetään syntetisoitaessa hyönteismyrkkynä käytettävää fenoksikarbia ja verenpainelääkkeenä käytettävää guanetidiiniä. Klooriasetonitriiliä on käytetty myös fumiganttina.


title: Klooriasetonitriili

text: Klooriasetonitriili voi aiheuttaa hengitettynä yskää, hengityksen vaikeutumista, päänsärkyä ja jopa tajuttomuuden. Aine ärsyttää myös ihoa ja aiheuttaa silmien kirvelyä. Hengitettynä klooriasetonitriili voi vaikeuttaa soluhengityksen toimintaa, mikä voi johtaa syanoositilaan.


title: Reklamaatio

text: Reklamaatio tarkoittaa ilmoitusta myyjälle virheellisestä tuotteesta tai palvelusta taikka sopimuksen osapuolelle virheellisestä suorituksesta.


title: Reklamaatio

text: Virheellisestä hyödykkeestä voidaan valittaa esim. ottamalla yhteyttä suoraan palvelun tuottajaan tai asiakaspalveluun. Reklamaation tekemistä sanotaan ”reklamoinniksi”.


title: Reklamaatio

text: Usea asiakas voi reklamoida samasta ongelmasta myyjälle tai sopimusosapuolelle myös yhteisesti. Apuna joukkoreklamaation järjestämisessä voidaan käyttää esimerkiksi etujärjestöä tai sosiaalista mediaa. Suomessa ensimmäinen tarkoitusta varten tehtyä sosiaalisen median alustaa hyödyntävä joukkoreklamaatio tehtiin huhtikuussa 2017.


title: Gina Stechert

text: Gina Stechert (s. 20. marraskuuta 1987 Oberstdorf, Saksa) on saksalalainen alppihiihtäjä.


title: Gina Stechert

text: Stechert sijoittui Val d'Isèren MM-kilpailuissa 2009 superyhdistetyssä 12:nneksi. Vancouverin olympialaisissa 2010 hän oli syöksylaskussa kymmenes ja supersuurpujottelussa viidestoista. Junioreiden MM-kilpailuissa hän oli parhaimmillaan viides Altenmarktin syöksylaskussa 2007.


title: Gina Stechert

text: Stechert sijoittui maailmancupin osakilpailussa kymmenen parhaan joukkoon ensimmäisen kerran oltuaan kymmenes San Sicarion supersuurpujottelussa tammikuussa 2007. Ensimmäisen voittonsa – ja toistaiseksi ainoan palkintokorokepaikkansa – hän sai Tarvision syöksylaskussa helmikuussa 2009. Euroopan cupissa hän on voittanut kaksi syöksykilpailua.


title: HMS Keith

text: HMS Keith (viirinumero D06, myöhemmin H06) oli Britannian Kuninkaallisen laivaston B-luokan laivueenjohtaja, joka palveli toisessa maailmansodassa.


title: HMS Keith

text: Alus tilattiin 22. maaliskuuta 1929 Vickers Armstrongin Barrow-in-Furnessin telakalta osana vuoden 1928 laivasto-ohjelmaa. Sen köli laskettiin 1. lokakuuta telakkanumerolla 656.


title: HMS Keith

text: Aluksen nimi on kunnianosoitus Kapkaupungin valtaajalle amiraali George Keith Elphinstonelle, joka myöhemmin aateloitiin nimellä lordi Keith.


title: HMS Keith

text: B-luokan laivueenjohtaja määriteltiin alun perin heinäkuussa 1928 muokattuna A-luokan aluksena, jossa oli uudelleen suunniteltu ja laajennettu taaempi kansirakenne, mikä mahdollisti suuremman miehistön. Kansirakennelman laajennus esti samalla Y-tykin ja miinanraivauskaluston asentamisen.


title: HMS Keith

text: Aluksen komentosiltaa ja viestihyttiä laajennettiin, jotta se kykenisi toimimaan laivueenjohtajana ja mahdollistamaan laivue-esikunnan toiminnan. Laajennukset kasvattivat aluksen uppoumaa kahdeksalla tonnilla.


title: HMS Keith

text: Uudelleen suunnitellun pienemmän laivueenjohtajan perusteluna toimi kolme asiaa:


title: HMS Keith

text: Alkuperäisen suunnitelman mukaan aluksella oli kaksi 4,7 tuuman tykkiä vähemmän kuin "HMS Codringtonilla", mutta se hyväksyttiin siitä huolimatta lokakuussa. Telakan hyväksyttyä tilauksen alukselle kuitenkin päätettiin kesäkuussa 1929 asentaa neljäs 4,7 tuuman tykki mutta ei tulenjohtotornia. Lisäksi alukselle päätettiin asentaa kaikuluotain. Nämä muutokset kasvattivat aluksen uppoumaa noin 23 tonnilla.


title: HMS Keith

text: Alus törmäsi ennen toista maailmansotaa sumussa kauppa-aluksen kanssa, minkä seurauksena alus kärsi suuria vaurioita. Aluksen korjausten ja ilmastointijärjestelmän lisäämisen jälkeen se siirrettiin reserviin kuudeksi kuukaudeksi.


title: HMS Keith

text: Vuonna 1937 alus palasi palvelukseen, minkä jälkeen se osallistui Espanjan saarron valvontaan. Alus palasi reserviin marraskuussa, josta se siirrettiin 1938 telakalle huollettavaksi. Alus liitettiin huollosta palattuaan uudelleen Gibraltarilta partioiviin yksiköihin, missä alus palveli toukokuuhun 1939. Alus palasi telakalle huollettavaksi, josta se palasi Chathamin reserviin.


title: HMS Keith

text: Elokuussa alus otti osaa reserviyksiköiden laivastokatselmukseen Weymouthissa. Alus siirrettiin palvelukseen katselmuksen päätyttyä ja se siirtyi Scapa Flowhun. Alus liitettiin Kotilaivaston 17. hävittäjälaivueeseen laivueenjohtajana, kunnes se siirrettiin 3. syyskuuta Läntisenreitin valvontaan Milford Haveniin.


title: HMS Keith

text: Alus siirrettiin 29. lokakuuta 22. hävittäjälaivueeseen, minkä vuoksi se siirtyi Harwichiin. Uuteen asemapaikkaan saavuttuaan se määrättiin laivueenjohtajaksi puolalaisten muodostamaan viirikköön (puolilaivue). Alus oli joulukuussa Devonportissa telakalla, missä sen vaurioituneet propellit vaihdettiin. Alus palasi palvelukseen 10. tammikuuta 1940 Harwichiin.


title: HMS Keith

text: Helmikuussa alus siirrettiin Doveriin 19. hävittäjälaivueeseen, mistä se vapautti "HMS Codringtonin" laivueenjohtajan tehtävistä. Alus törmäsi aseistetun jahdin kanssa Doverissa, minkä vuoksi se siirrettiin korjattavaksi Chathamin telakalle. Se palasi palvelukseen maaliskuun alussa Doveriin.


title: HMS Keith

text: "HMS Keith" suojasi 5. maaliskuuta hävittäjä "HMS Boadicean" hinaamaa miinaan ajanutta tankkeria "Charles F. Mayeria" Southamptoniin. Alus suojaisi yhdessä "HMS Boadicean" kanssa apumiinalaiva "HMS Hamptonia" rakennettaessa Galloperin alueen miinoituksia (operaatio DML9). Alus ajoi karille 13. maaliskuuta Goodwin Sandsissa, minkä vuoksi se siirrettiin telakalle tarkastettavaksi. Se palasi palvelukseen huhtikuun lopulla.


title: HMS Keith

text: "HMS Keith" suojasi toukokuun alussa yhdessä "HMS Brilliantin" kanssa miinalaiva "HMS Hamptonia" jatkettaessa operaatiota DML9. Alus suojasi 10. toukokuuta yhdessä "HMS Boreasin" kanssa risteilijöitä "HMS Arethusaa" ja "HMS Galateaa", näiden kuljettaessa Hollannin kultavarantoja IJmuidenista Englantiin.


title: HMS Keith

text: "HMS Keith" palasi 12. toukokuuta Hollannin rannikolle evakuoimaan liittoutuneiden joukkoja. Alus pelasti 19. toukokuuta "HMS Whitleyn" eloonjääneet aluksen ajettua matalikolle Nieuportissa ilmahyökkäyksen jälkeen.


title: HMS Keith

text: "HMS Keith" purjehti 23. toukokuuta 1940 yhdessä "HMS Whitshedin" kanssa Boulognen satamaan evakuoimaan joukkoja. Satamaan saapuessaan alukset joutuivat ilmahyökkäyksen kohteeksi ja samalla avattiin maista tuli jalkaväen asein ja kranaatinheittimin. "HMS Keithin" päällikkö D. J. R. Simon sai surmansa tulen osuttua komentosillalle. Alukset keskeyttivät tehtävänsä ja ne vetäytyivät satamasta.


title: HMS Keith

text: Kuninkaallisten ilmavoimien 92. laivueen kaksitoista Supermarine Spitfireä karkotti Saksan ilmavoimien syöksypommittajat ja ne ilmoittivat tilapäisestä ilmaherruudesta, jolloin sotalaivat palasivat satamaan evakuoimaan Walesin Kaartinrykmentin () yksiköitä. Hieman myöhemmin alukset saivat tiedon alueella olleiden joukkojen evakuoinnin päättymisestä.


title: HMS Keith

text: "HMS Keith" osallistui Dunkerquen evakuointiin kontra-amiraali Wake-Walkerin lippulaivana. Alus saattoi 30. toukokuuta vaurioituneen "HMS Anthonyn" takaisin Doveriin samalla kun sen omalla kannella oli 1200 evakuoitua sotilasta.


title: HMS Keith

text: Saksan ilmavoimien Junkers Ju 87 Stuka -syöksypommittajat hyökkäsivät 1. kesäkuuta alusta vastaan sen ollessa Brayn edustalla. Aluksella ei ollut matalikkojen, miinojen ja alueella olleiden hylkyjen vuoksi mahdollisuutta väistelyyn, mutta siihen ei kuitenkaan tullut kohtalosta osumaa. Aluksen peräsin kuitenkin vaurioitui hidastesytyttimellä varustetun pommin räjähdyksessä. Hyökkäyksen aikana aluksen kolmituumaisten ilmatorjuntatykkien ammukset loppuivat, minkä jälkeen sen ainoaksi suojaksi ilmahyökkäyksiä vastaan jäi väistely.


title: HMS Keith

text: Puoli tuntia myöhemmin alkoi toinen ilmahyökkäys, jonka aikana alukseen tai aivan sen oikeaan kylkeen osui. Osuman seurauksena aluksen kylkeen oikean puoleisen konehuoneen etuosaan repeytyi suuri reikä tuhoten samalla vedenpitävän seinän konehuoneen ja kattilahuoneen väliltä. Vuoto tappoi luutnantti Kenwardin ja useita miehiä. Alus menetti konetehonsa ja sillä syttyi voimakas tulipalo uusien osumien seurauksena. Aluksen torpedot laukaistiin ja sen syvyyspommit laukaistiin varmistettuina mereen.


title: HMS Keith

text: Kontra-amiraali Wake-Walker siirtyi moottoritorpedovene MTB102:een, minkä jälkeen annettiin käsky hylätä laiva. Ilmahyökkäys toistui samaan aikaan pommien pudotessa tuhoontuomittuun alukseen ja vedessä olevien miesten sekaan. Hinaajat "St. Abbs" ja "Vincia" pelastivat henkiinjääneitä. Aluksen upottua ilmoitettiin kolmen upseerin ja 33 miehistönjäsenen saaneen surmansa.


title: Michaël Ciani

text: Michaël Ciani (s. 6. huhtikuuta 1984 Pariisi, Ranska) on ranskalainen jalkapalloilija. Hän edustaa tällä hetkellä Italian Serie A:ssa pelaavaa Laziota. Hän on pelipaikaltaan keskuspuolustaja.


title: Michaël Ciani

text: Ciani aloitti uransa vuonna 2002 Ranskan neljänneksi korkeimmalla sarjatasolla pelanneesta Racing Club Parisista. Yhden kauden jälkeen hän siirtyi belgialaiseen Charleroihin. Vuonna 2004 hän palasi takaisin Ranskaan, tällä kertaa Auxerreen. Auxerressa ensiesiintyminen jäi kuitenkin tekemättä, ja näin hän pelasi kaksi seuraavaa kautta lainalla Sedanissa ja Lorientissa.


title: Michaël Ciani

text: 28. heinäkuuta 2009 hän siirtyi Bordeauxiin kolmivuotisella sopimuksella.


title: Michaël Ciani

text: 27. elokuuta 2012 hän siirtyi Lazioon vuoteen 2016 ulottuvalla sopimuksella.


title: USS Hornet (1940)

text: USS Hornet (runkonumero CV-8) oli Yhdysvaltain laivaston Yorktown-luokan lentotukialus, joka osallistui toiseen maailmansotaan.


title: USS Hornet (1940)

text: Alus tilattiin 30. maaliskuuta 1939. Alus laskettiin vesille 14. joulukuuta 1940 kumminaan laivastoministeri Frank M. Knoxin puoliso. Alus otettiin palvelukseen 20. lokakuuta 1941 Norfolkissa ensimmäisenä päällikkönään Marc A. Mitscher.


title: USS Hornet (1940)

text: "USS Hornet" oli koulutuksessa Norfolkin edustalla ennen keisarillisen Japanin laivaston ilmavoimien hyökkäystä Pearl Harboriin. Alus lähti 2. helmikuuta 1942 Norfolkista kannellaan kaksi Yhdysvaltain armeijan ilmavoimien keskiraskasta B-25 Mitchell-pommikonetta. Merelle päästyään aluksen kannella olleet koneet käynnistettiin ja ne nousivat ilmaan lentotukialuksen miehistön hämmästykseksi. Lentotukialus palasi Norfolkiin valmistautuakseen taistelutehtäviin. Alus lähti 4. maaliskuuta Norfolkista Panaman kanavan kautta Yhdysvaltain länsirannikolle. Se saapui 20. maaliskuuta San Franciscoon.


title: USS Hornet (1940)

text: Alus otti kannelleen eversti James H. Doolittlen kuudentoista kaksimoottorisen B-25 koneen sekä 70 upseerin ja 64 miehistönjäsenen laivueen, joka pommitti 18. huhtikuuta 1942 Tokiota ja muutamaa muuta japanilaista kaupunkia. Hyökkäykseen osallistuneet pommikoneet lensivät lopuksi Kiinaan, jonka rannikolle useimmat joutuivat tekemään pakkolaskun polttoaineen loputtua. "USS Hornet" lähti 2. huhtikuuta San Franciscosta aluksen päällikön saatua ohjeet operaatiosta sinetöidyssä kirjeessä.


title: USS Hornet (1940)

text: "USS Hornet" kohtasi 13. huhtikuuta Midwayn edustalla "USS Enterprisen" ja Task Force 16:n kääntyen kohti Japania. "USS Enterprisen" tarjotessa ilmasuojan alukset purjehtivat syvälle japanilaisten hallitsemalle alueelle. Keisarillisen Japanin laivaston partioalus "No 23 Nittomaru" havaitsi 18. huhtikuuta osaston ja vaikka risteilijä "USS Nashville" upotti partioaluksen se ehti raportoida havainnostaan. Doolittle sai välittömästi lähtömääräyksen, vaikka matkaa oli lähes 600 merimailia suunnitellun 400 sijasta.


title: USS Hornet (1940)

text: Pommikoneiden noustua kannelta "USS Hornetin" omat hävittäjät siirrettiin kannelle valmiiksi mahdollisen taistelun varalta. Alus sai Pearl Harboriin matkatessaan tiedon iskun onnistumisesta, minne se saapui 25. huhtikuuta


title: USS Hornet (1940)

text: Alus lähti 30. huhtikuuta avustaakseen "USS Yorktownia" ja "USS Lexingtonia" Korallimeren taistelussa, mutta taistelu päättyi ennen sen saapumista toiminta-alueelle. Alus palasi 26. toukokuuta Havaijille, josta se lähti jälleen merelle kaksi päivää myöhemmin sisaralustensa kanssa torjuakseen japanilaisten odotetun hyökkäyksen Midwaylle.


title: USS Hornet (1940)

text: Kontra-amiraali Frank J. Fletcherin lentotukialus osasto sai 4. kesäkuuta tiedon Midwaytä kohti lentävistä japanilaiskoneista. "USS Hornet", "USS Enterprise" ja "USS Yorktown" lähettivät koneensa iskeäkseen Japanin laivaston osastoon lentokoneita vastaanotettaessa. "USS Hornetilta" noussut viidentoista koneen 8. torpedolaivue löysi japanilaisosaston aloittaen hyökkäyksen. Japanilaisosaston suojana olleet hävittäjät ampuivat kaikki hyökänneet koneet alas. Vain kuusi amerikkalaisaluksilta nousseista 41:stä torpedokoneesta palasi hyökkäyksestä.


title: USS Hornet (1940)

text: "USS Hornetin" sisaraluksilta nousseet syöksypommittajat upottivat kolme Japanin laivaston lentotukialusta yhdessä sukellusvene "USS Nautiluksen" kanssa. Lentotukialus "Hiryū" upotettiin seuraavana päivänä, mutta "USS Yorktown" upposi japanilaisten iskiessä takaisin.


title: USS Hornet (1940)

text: "USS Hornetilta" nousseet koneet jahtasivat 6. kesäkuuta pakoon pyrkivää japanilaisosastoa, jolloin ne osallistuivat risteilijä "Mikuman" upottamiseen, vaurioittivat yhtä hävittäjää ja muuttivat risteilijä "Mogamin" palavaksi hylyksi.


title: USS Hornet (1940)

text: Aluksen palattua Havaijille sille asennettiin CXAM-valvontatutka sekä 30 kappaletta 20 millimetrin ilmatorjuntatykkejä. Palvelukseen palattuaan alus oli koulutettavana Pearl Harborin vesillä. Se lähti 17. elokuuta valvomaan Guadalcanalia. Syyskuun puoleen väliin mennessä "USS Hornet" oli ainoa palveluskelpoinen Yhdysvaltain laivaston lentotukialus eteläisellä Tyynellä valtamerellä. Alukseen liittyi 24. lokakuuta Uusien Hebridien luoteispuolella telakalta palannut "USS Enterprise", jonka jälkeen alukset lähtivät yhdessä torjumaan japanilaisen laivasto-osaston pääsyn Guadalcanalille.


title: USS Hornet (1940)

text: Santa Cruzin saarten taistelu alkoi 26. lokakuuta 1942 ilman pinta-alusten kohtaamista. Taistelun alkaessa "USS Enterprisen" koneet pommittivat lentotukialus "Zuihōa" ja "USS Hornetin" koneet vaurioittivat pahoin lentotukialus "Shōkakua" ja risteilijä "Chikumaa". "USS Hornet" joutui saman aikaisesti japanilaisten syöksy- ja torpedopommittajien maaliksi. Siihen osui neljä pommia ja kaikkiaan kuusitoista torpedoa. Aluksen miehistö määrättiin jättämään alus ja hävittäjät poimivat pelastuneet merestä.


title: USS Hornet (1940)

text: Hävittäjät "USS Mustin" ja "USS Anderson" määrättiin upottamaan palava lentotukialus, joka pysyi pinnalla 9 torpedon ja 400 viisituumaisen kranaatin jälkeenkin. Koska japanilainen voimakas osasto oli vaarallisen lähellä, palava tukialus oli jätettävä sikseen.


title: USS Hornet (1940)

text: Japanilainen amiraali Hiroake Abe katseli hylkyä pitkään; amerikkalainen tukialus saaliina olisi mahtava voitto, mutta amiraali totesi että olisi miesvoiman haaskausta lähettää moiseen pätsiin väkeä, koska amerikkalaiset eivät kuitenkaan sallisi hylyn pois hinausta ilmaiseksi eli se muodostaisi vain tarpeettoman riskin.


title: USS Hornet (1940)

text: Amiraali Aben käskystä japanilaiset hävittäjät laukaisivat Hornetiin vielä neljä torpedoa. Alus upposi 27. lokakuuta ja se poistettiin alusluettelosta 13. tammikuuta 1943.


title: Sarjatunnus

text: Sarjatunnuksella tarkoitetaan veturille, vaunulle tai muulle rautatiekalustolle annettavaa tunnusta, joka erottaa ne muista sarjoista. Sarjatunnus voi olla joko rautatieyhtiön itse antama, tai rautatieyhtiö voi käyttää veturille jo tehtaalla annettua kaupallista nimeä. Lisäksi on käytössä standardin mukaiset UIC- ja EVN-sarjanumerot.


title: Sarjatunnus

text: Suomessa sarjatunnuksessa käytetään sekä isoja että pieniä kirjaimia. Sarjatunnuksessa voi olla useita eri kirjaimia, ei kuitenkaan yleensä kahta samaa kirjainta. Kirjainyhdistelmän perässä on aina sarjanumero, joka erottaa ne muista samantyyppisistä sarjoista (esim. Dv12, Dv15 ja Dv16).


title: Sarjatunnus

text: Alun perin iso kirjain merkitsi veturin käyttöaluetta (henkilöliikenne, tavaraliikenne, sekaliikenne, vaihtotyö), mutta vuonna 1976 käytäntöä muutettiin niin, että iso kirjain merkitsee veturin käyttövoimaa (diesel, sähkö, höyry). Pienestä kirjaimesta käy ilmi veturin akselipaino (kevyt, väliraskas, raskas).


title: Sarjatunnus

text: Esimerkiksi Dv12-veturin sarjatunnuksessa D = veturin käyttövoima on diesel, v = veturin akselipaino on väliraskas ja 12 = veturin sarjanumero.


title: Sarjatunnus

text:
Nykyinen merkintätapa on seuraavanlainen:
Vaunujen sarjamerkinnässä iso kirjain on perinteisesti tarkoittanut matkustusluokkaa sekä ilmaisemaan, jos kyseessä on esimerkiksi ravintolavaunu, postivaunu tai konduktööri- ja matkatavaravaunu. Pienellä kirjaimella merkitään esimerkiksi, onko vaunu avo-osastollinen vai onko siinä hyttejä. Toisin kuin vetureissa, vaunujen tunnusten perässä ei käytetä numeroa erottelemaan sitä muista vastaavista vaunuista.


title: Sarjatunnus

text:
Esimerkiksi CEmt-vaunun sarjatunnuksessa CE = vaunussa on sekä 1.- että 2.-luokan paikkoja, m = vaunu on makuuvaunu ja t = vaunu on teräsvaunu.
EVN-sarjatunnus on eurooppalaisen standardin mukainen kalustosarjatunnus. EVN-sarjatunnus koostuu pelkistä numeroista. Numerosarjojen antamisen perusteet on määritellyt Euroopan unioni. UIC-tunnus on käytännössä samanlainen kuin EVN-tunnus. Myös suomalaisiin vetureihin on alettu maalata EVN-numerosarjoja.


title: Sarjatunnus

text: Numerosarjassa on aina 11 numeroa sekä tarkistusnumero. Numerosarja voisi olla esimerkiksi 92 10 2105 001-5. Sarjan kaksi ensimmäistä numeroa 92 ilmaisevat kaluston tyypin (esim. dieselveturi, sähköveturi, moottorivaunu jne...), seuraavat kaksi numeroa 10 ovat maatunnus (jokaisella Euroopan maalla on oma maatunnuksensa). Seuraavat neljä numeroa 2105 ilmaisevat, mihin sarjaan kalusto kuuluu, ja viimeiset kolme numeroa 001 ovat kaluston yksilökohtainen numero. Numerosarjan perään saatetaan laittaa myös tarkistusnumero -5, joka lasketaan muista numeroista tietyn kaavan mukaan.


title: Sarjatunnus

text: Tarkka ja selkeä esitys numeroiden merkityksestä löytyy esimerkiksi Railfaneurope.netistä.


title: Zarzman luostari

text: Zarzman Kristuksen kirkastumisen luostari () on keskiaikainen georgialaisortodoksinen luostari Zarzman kylässä Adigenin piirikunnassa Samtskhe-Džavakhetin hallintoalueella Georgian lounaisosassa.


title: Zarzman luostari

text: Zarzman luostari sijaitsee Kvabliani-joen metsäisessä laaksossa 30 kilometriä Akhaltsikhen kaupungista länteen. Luostariin kuuluu useita rakennuksia, joista huomattavin on kupolikirkko kellotorneineen. Kirkko on yksi Georgian suurimmista.


title: Zarzman luostari

text: Ensimmäisen kirkon paikalle rakensi todennäköisesti 700-luvulla Serapion-niminen munkki, jonka elämästä kerrotaan Basil Zarzmalaisen hagiografisessa romaanissa. Kirjan mukaan aatelismies Giorgi Tšortšaneli antoi luostarille suuren lahjoituksen, johon kuului kyliä ja kartanoita. Nykyinen rakennus on kuitenkin valmistunut 1300-luvun alussa. Sen rakentamista rahoitti Samtskhen ruhtinas ja korkea-arvoinen virkamies Beka I, joka kuului Džaqeli-sukuun. Aiemmasta luostarista on säilynyt 900-luvun lopulla laadittu kaiverrus kappelin sisäänkäynnillä. Siinä kerrotaan, kuinka georgialaiset aateliset antoivat sotilaallista apua Bysantin keisari Basileios II:lle kapinoivaa kenraalia Bardas Sklerosta vastaan vuonna 979. Vuonna 1544 luostaria korjasivat sen uudet suojelijat, Khursidze-suku.


title: Zarzman luostari

text: Kirkon julkisivut on runsaasti koristeltu ja sen sisäosa on peitetty seinämaalauksin. Uskonnollisten seinämaalausten lisäksi kirkossa on myös useita Džaqeli-suvun jäseniä esittäviä 1300-luvun muotokuvia ja ajan henkilöiden kuvia 1500-luvulta. Sen jälkeen kun osmanit valtasivat alueet 1500-luvun loppupuolella, luostari hylättiin ja se oli käyttämättömänä aina 1900-luvun alkuun saakka, jolloin se jälleenrakennettiin. Entisöinnissä kuitenkin hävisi joitakin luostarin ainutlaatuisia piirteitä. Nykyisin luostari on toiminnassa, ja siellä asuu munkkeja. Se on myös pyhiinvaellus- ja matkailukohde.


title: Zarzman luostari

text: Saman piirikunnan alueella lähellä Abastumania sijaitsee pienempi kopio Zarzman kirkosta, Akhali Zarzma ("Uusi Zarzma"). Sen tilasi Venäjän keisariperheen jäsen Georgi Aleksandrovitš Romanov Tbilisissä toimeelta arkkitehdilta Otto Jacob Simonsilta. Kirkko rakennettiin 1899–1902, ja keskiaikainen georgialainen arkkitehtuuri yhdistyy siinä ajan uuteen suunniteluun. Sen sisäosan koristeli seinämaalauksin venäläinen taidemaalari Mihail Nesterov.


title: MALT-lymfooma

text: MALT-lymfooma on harvinainen syöpätyyppi, lymfooma. Non-Hodgkinin lymfoomista niitä on vain kahdeksan prosenttia. Usein tauti esiintyy mahalaukussa, jolloin sen syntyyn vaikuttaa tavallisesti helikobakteeri. MALT-lymfooma voidaan parantaa tuhoamalla bakteeri antibiootein. Kyseessä onkin ensimmäinen syöpä, jonka hoidossa turvaudutaan antibiootteihin.


title: MALT-lymfooma

text: Tyypillisimmin tautiin sairastuvat yli 50-vuotiaat miehet.


title: Siivotaan, siivotaan

text: Siivotaan, siivotaan on vuosina 1991–1992 MTV:llä lähetetty suomalainen sketsejä ja musiikkia sisältävä viihdeohjelma. Sarjan käsikirjoitti Pertti Reponen ja ohjasi Heikki Harma. Ohjelmaa esitettiin kerran kuukaudessa aluksi maanantaisin 19.30-20.30, myöhemmin lauantai-iltaisin. "”Kaikkien roskaohjelmien äiti. Puhdasta jälkeä niille, jotka rakastavat roskaa.”" oli ohjelman mainosteksti.


title: Uno Wikström

text: Uno Leopold Wikström (24. lokakuuta 1897 Helsinki – 19. tammikuuta 1949) oli suomalainen näyttelijä. Uransa varrella hän näytteli useissa teattereissa, muun muassa Suomen Kansallisteatterissa. Lisäksi hän oli mukana kymmenessä elokuvassa vuosina 1936–1948.


title: Uno Wikström

text: Wikströmin vanhemmat olivat kirkkovahtimestari Gustaf Adolf Wikström ja Vilhelmina Lundqvist. Kansakoulun jälkeen Wikström opiskeli reaalilyseossa. Hän työskenteli ensin konttorialalla. Näyttämötaidetta hän opiskeli muun muassa Axel Ahlbergin opastuksella. Wikström aloitti näyttelijänuransa Koiton Näyttämöllä vuonna 1915. Hän työskenteli siellä kevääseen 1918. Kausina 1918–1919 ja 1921–1922 hän näytteli Kansan Näyttämöllä ja kaudella 1920–1921 Suomen Kansallisteatterissa. Wikströmin ura jatkui 1922–1924 Tampereen Työväen Teatterissa, josta hän siirtyi Viipuriin. Vuosina 1924–1927 hän oli kiinnitettynä Viipurin Näyttämölle ja 1927–1930 Viipurin Työväen Teatteriin. 1930-luvulla Wikström näytteli Viipurin kaupunginteatterissa. Keväällä 1939 hän näytteli Aarnea kappaleessa "Niskavuoren leipä" vastanäyttelijänään Rauni Luoma. Ura Viipurissa katkesi toiseen maailmansotaan. Vuosina 1945–1947 Wikström toimi Kuopion Yhteisteatterin johtajana. Kuopiosta hän siirtyi Kansallisteatteriin, jossa hänen päätyönsä oli nimiosa William Shakespearen "Othellossa".


title: Uno Wikström

text: Uno Wikströmin näyttämötehtäviin kuuluivat muun muassa Klaus Kurki (kappaleessa "Elinan surma") Aksel ("Sylvi") ja Johannes ("Anna Liisa"). Lisäksi hän ohjasi näytelmiä, kuten Juhani Tervapään kappaleen "Vastamyrkky" marraskuussa 1939. Näytelmää ehdittiin esittää vain kahdesti ennen talvisodan alkua. Wikström näytteli kaikkiaan kymmenessä elokuvassa. Hänen valkokangasuransa alkoi päällikön roolilla Risto Orkon elokuvassa "VMV 6" vuonna 1936. Klassikkoelokuvassa "Kulkurin valssi" hänellä oli ruhtinas Avertsejevin osa.


title: Uno Wikström

text: Wikström avioitui näyttelijä Irma Meriluodon kanssa vuonna 1925. Viipurin vuosinaan hän tapasi näyttelijä Rauni Luoman. Wikström ja Luoma vihittiin heinäkuussa 1939. Pariskunnalle syntyi poika, Matti Marius, syyskuussa 1939. Liitto päättyi eroon 1941, ja Wikström avioitui uudelleen Irma Meriluodon kanssa. Hän oli saattanut entisen vaimonsa raskaaksi ollessaan vielä aviossa Luoman kanssa. Liitosta syntyi tytär, Irmeli Leopoldine, 1940.


title: Petri Toivonen

text: Petri Toivonen (s. 8. syyskuuta 1966 Helsinki) on entinen suomalainen jalkapalloilija. Hän oli pelipaikaltaan hyökkääjä.


title: Petri Toivonen

text: Toivonen edusti Veikkausliigassa FC Jazzia, FF Jaroa, FC Kuusysiä ja Turun Palloseuraa, pelaten 79 ottelua ja tehden kymmenen maalia. Suomen mestaruuden Toivonen voitti vuonna 1993 FC Jazzissa. Musan Salamassa hän on toiminut pelaajana, valmentajana ja urheilutoimenjohtajana.


title: Siilinjärven linja-autoasema

text:
Siilinjärven linja-autoasema on linja-autoasema Siilinjärven keskustassa Toritien, kantatie 75:n ja Kasurilantien välissä.
Samassa rakennuksessa sijaitsee muun muassa pizzeria, Siilinjärven poliisi ja verotoimisto.


title: Óscar Cardozo

text: Óscar René Cardozo (s. 20. toukokuuta 1983 Juan Eulogio Estigarribia, Paraguay) on paraguaylainen jalkapalloilija. Hän edustaa paraguaylaista Club Libertadia ja on pelipaikaltaan hyökkääjä.


title: Óscar Cardozo

text: Cardozo edusti Club 24 de Juniota ja 3 de Febreroa ennen siirtymistään vuonna 2005 Club Nacionaliin, jossa hän nousi nopeasti joukkueensa parhaaksi maalintekijäksi.


title: Óscar Cardozo

text: Cardozo siirtyi argentiinalaiseen Newell's Old Boysiin kauden 2006–2007 toisella puoliskolla, kun hän oli laukonut yhteensä 17 maalia Nacionalille Paraguayn pääsarjassa. Siirtosumma oli 1,2 miljoonaa dollaria. Hänen maatoverinsa Diego Gavilán, Santiago Salcedo ja Justo Villar pelasivat myös tuolloin Newell's Old Boysissa. Kausi sujui Cardozon osalta hyvin, ja niin hänet äänestettiin vuoden 2006 Paraguayn jalkapalloilijaksi.


title: Óscar Cardozo

text: 21. kesäkuuta 2007 Cardozo siirtyi portugalilaiseen Benficaan noin 11,1 miljoonan euron siirtosummalla. Hän on joukkueen historian toiseksi kallein hankinta, kun vuonna 2001 lissabonilaiset maksoivat Simãosta 13 miljoonaa euroa. Ensimmäisellä kaudellaan Benficassa, Cardozo teki 29 ottelussa 13 maalia.


title: Óscar Cardozo

text: Kausi 2009–2010 on käynnistyi Cardozon osalta hyvin, hän teki ensimmäisissä 10 ottelussa 8 maalia. 31. elokuuta 2009 syntyi hattutemppu ottelussa Vitória Setúbalia vastaan, jonka Benfica lopulta murskasi luvuin 8–1. Eurooppa-liigan ottelussa 22. lokakuuta 2009 Evertonia vastaan, Cardozo teki 2 minuutissa 2 maalia. Ottelu päättyi lopulta Benfican selvään voittoon 5–0. Cardozon kauden toinen hattutemppu syntyi ottelussa Nacionalia vastaan, jonka Benfica voitti 6–1. 6. joulukuuta 2009 syntyi jo kauden kolmas hattutemppu ottelussa Académica de Coimbraa vastaan. Hän voitti kauden päätteeksi sarjan maalikuninkuuden 26 osumallaan, joka muodosti kauden kokonaismääräksi 38 maalia kaikki kilpailut mukaan lukien.


title: Óscar Cardozo

text: Cardozo teki ensiesiintymisensä Paraguayn maajoukkueessa 5. kesäkuuta 2007 pelatussa ystävyysottelussa Meksikoa vastaan. Hän teki samaisessa ottelussa myös ensimmäisen maalinsa. Hänet on ollut maajoukkueen mukana vuoden 2007 Copa Américassa sekä vuoden 2010 MM-kilpailuissa.


title: Chet Baker

text: Chesney Henry ”Chet” Baker Jr. (23. joulukuuta 1929 Yale, Oklahoma, Yhdysvallat – 13. toukokuuta 1988 Amsterdam, Alankomaat) oli yhdysvaltalainen jazztrumpetisti, flyygelitorven soittaja sekä laulaja. Hän oli yksi West coast jazz -tyylin merkittävimmistä edustajista 1950-luvulla. Bakerin elämää varjosti huumeriippuvuus, etenkin 1960-luvulla. Hän kuoli toukokuussa 1988 Amsterdamissa pudottuaan hotellin ikkunasta.


title: Chet Baker

text: Baker syntyi musikaaliseen perheeseen, sillä hänen isänsä Chesney Henry Baker Senior oli kitaristi. Pasuuna oli Bakerin ensisoitin, mutta hän vaihtoi sen trumpettiin, sillä pasuuna oli liian suuri soitin ja vaikeasti käsiteltävä Bakerille. Hän lauloi myös nuorena kirkkokuorossa. 16-vuotiaana Baker lopetti koulunsa kesken ja liittyi Yhdysvaltain armeijaan ja joutui Berliiniin palvelukseen, jossa hän liittyi armeijan orkesteriin. Baker opiskeli myös välivuosinaan musiikin teoriaa El Camino Collegessa Los Angelesissa.


title: Chet Baker

text: Saksofonisti Vido Musso soitti Bakerin kanssa hänen merkittävimpiään ensikeikkojansa pääosin San Franciscossa, mutta Bakerin ura lähti varsinaisesti käyntiin, kun jazzlegenda Charlie Parker valitsi hänet osallistumaan West Coast -tyylisten kappaleiden soittoon hänen kanssaan. Vuonna 1952 Baker liittyi Gerry Mulliganin kvartettiin, jossa he soittivat polyfonista musiikkia, joka oli vastakohta 1950-luvun bebop-tyylille. Yhtye levytti myös kappaleen ”My Funny Valentine”, josta tuli Bakerin ”tunnuskappale”, jonka hän myös levytti lukuisia kertoja urallaan. Kvartetti menestyi todella hyvin, mutta vain alle vuosi sen perustamisesta Mulligan joutui huumeiden takia vankilaan ja yhtye hajosi. Baker liittyi muihin kvartetteihin, esimerkiksi Russ Freemanin kvartettiin, joka menestyi myös hyvin. Vuonna 1954 "Chet Baker Sings" -levy ilmestyi, jonka myötä hänestä tuli jazzin kuuluisimpia tähtiä ja hän sai lempinimen ”The Prince of Cool”, sillä Baker soitti myös cool jazzia, joka oli pehmeä-ääninen West Coast -jazzin tapainen tyylilaji.


title: Chet Baker

text: Huumeet olivat osa Bakerin elämää jo 1950-luvulla, mutta huumeiden käyttö riistäytyi käsistä vasta kymmenen vuotta myöhemmin, jolloin Baker panttasi soittimiaan saadakseen rahaa huumeisiin. Hän sai monessa Euroopan maassa tuomion huumeista ja istui vankilassa useita kertoja. Baker joutui myös vakavaan tappeluun oman keikkansa jälkeen, jolloin hän menetti paljon tärkeitä soittohampaitaan. Hän joutui opettelemaan flyygelitorven soiton uudelleen tekohampaiden avulla.


title: Chet Baker

text: Uuden soittotekniikan opittuaan Baker jatkoi uraansa lähinnä Euroopassa. Baker perusti monia kvartetteja ja trioja, joiden musiikista pidettiin, mutta se ei levinnyt kovin laajalle yleisölle suosiostaan huolimatta. 1970–1980-luvut olivat tuotteliainta aikaa Bakerille, sillä hän levytti todella paljon kappaleita esimerkiksi pianisti Phil Markowitzin kanssa. Brittilaulaja Elvis Costello oli Bakerin pitkäaikainen ihailija ja pyysi häntä soittamaan soolon kappaleessaan ”Shipbuilding”. Kappale oli hitti ja Baker esiintyi usealla Costellon kappaleella. Vuonna 1987 Baker lähti kiertueelle Japaniin, jossa häneltä ilmestyi levy "Chet in Tokyo". Bakerilta ilmestyi paljon kuuluisia omia hittejä 1980-luvun lopussa, kuten ”Arborway” ja ”Chetty’s Lullaby”.


title: Chet Baker

text: Baker kuoli vuonna 1988 Amsterdamissa, kun hän putosi hotellihuoneensa ikkunasta. Kuolemaa pidetään onnettomuutena, sillä Bakerin hotellihuoneesta löytyi runsaasti heroiinia ja kokaiinia, joita löytyi myös ruumiinavauksessa.


title: Chet Baker

text: Chet Bakerin elämästä on tehty paljon elämäkertoja, musikaaleja, näytelmiä ja Oklahomassa 2. heinäkuuta on julistettu ”Chet Baker -päiväksi”.


title: Yökyöpeli (televisiosarja)

text: Yökyöpeli on 1984–1985 esitetty MTV:n tuottama suomalainen viihdeohjelma. Ohjelma lähetettiin suorana ja sen juonsi Pekka Karhuvaara. Kuhunkin ohjelmaan kutsuttiin julkkisvieras, jolle ei etukäteen kerrottu mitä hänen päänmenokseen oli suunniteltu. Julkkisvieraina nähtiin muun muassa Jouko Turkka ja Johannes Virolainen, joita Jukka Puotila ja Jussi Parviainen imitoivat heidän edessään.


title: MX vs ATV Reflex

text: MX vs. ATV Reflex on peli, jossa ajetaan offroad-ajoneuvoilla. Peli julkaistiin konsoleille PlayStation 3, Xbox 360, Nintendo DS ja PlayStation Portable. Peli julkaistiin Yhdysvalloissa joulukuussa 2009. Suomessa se julkaistiin 5. helmikuuta 2010. Peli julkaistiin myös PC:lle maailmanlaajuisesti 26 marraskuuta 2010.


title: Musiikin vaikutukset

text: Musiikin vaikutukset ihmiseen ovat monitahoiset. Musiikin avulla voi välittää monenlaisia viestejä, ja musiikista voi nauttia monin tavoin. Musikaalisuutta pidetään älykkyyden yhtenä osa-alueena. Musiikilla on todettu yhteys niin verbaalisiin ja kuin matemaattisiin taitoihin. Musiikin kuuntelu vaikuttaa ihmisen mielialaan ja vireystilaan. Musiikkia käytetäänkin myös terapian ja kuntoutuksen välineenä.